Summary: Kuvittaja oli ensin työttömänä, sitten sinnikäs työ kellarin työhuoneessa tuotti tulosta.

Kello on yhdeksän aamulla, mutta Kyröskosken taajamassa Hämeenkyrössä ei näy vielä ketään. Erään talon kellarissa kuitenkin tapahtuu. Kuvittaja  Daniel Stolle  aloittelee työpäiväänsä.
 Ikkunat ovat pienet ja katonrajassa ja miehellä on vain muutama huonekalu. Päällepäin on vaikea arvata, että tässä kellarissa tehdään kuvitusta maailman metropoleihin.
 Suuret laatujulkaisut New York Times, Guardian ja Spiegel ostavat  saksalaisen Stollen  töitä. Työ on hektistä. New York Times saattaa laittaa sähköpostin iltapäivällä ja työn pitää olla valmis keskiyöhön mennessä.
 Daniel Stolle tekee kuvituksia kansainvälisille laatulehdille. Juha Kokkala / Yle
 Saksalainen kuvittaja Daniel Stolle on asunut Suomessa jo kymmenisen vuotta.
 – Opiskelin aikanaan Saksassa graafista suunnittelua ja tulin Lahden Muotoiluinstituuttiin vaihto-opiskelijaksi. Siellä tapasin nykyisen vaimoni. Olemme asuneet Lahdessa, Tampereella ja nyt täällä Kyröskoskella, mistä vaimoni on kotoisin.
 Stolle on naimisissa taiteilija  Liisa Hietasen  kanssa.  Hietanen virkkaa  luonnollisen kokoisia ihmishahmoja, hänen työnsä ovat keränneet ylistystä myös maailmalla.
 Ensin työttömänä
 Pariskunta löysi talon Kyröskoskelta hyvään hintaan. Saksalainen Stolle on nauttinut maaseudun rauhasta. Tampereelle ajaa vain puolisen tuntia.
 – Vasta Kyröskoskella aloin löytää omaa tietäni ammatillisesti. Minusta tuli kuvittaja täällä.
 Stolle opiskeli ensin tuotesuunnittelua. Opintojen loppuvaiheessa hänestä alkoi tuntua siltä, ettei se ollut häntä varten.
 Sitten mies ihastui suomalaisiin kuvituksiin.
 – Ajattelin, että tuota minäkin voisin tehdä.
 Daniel Stolle
 Alku ei ollut helppo. Daniel Stolle oli työttömänä ja opetteli alaa piirtämällä.
 – Sitten kasasin itselleni nettisivut, laitoin töitäni esille, ja aloin kutsua itseäni kuvittajaksi. Lähetin sähköpostia eräälle kanadalaiselle taideblogille, ja he julkaisivat töistäni jutun. Se toi paljon lisää kävijöitä saitilleni.
 Pari viikkoa myöhemmin Daniel Stolle sai ensimmäisen toimeksiantonsa New Yorker -lehdelle. Kesti kuitenkin vielä pari vuotta, ennen kuin hän sai elantonsa kuvittajan töistä.
 Suomen markkinat pienet
 Nyt Daniel Stolle tekee kuvitusten lisäksi myös graafista suunnittelua, vaikka kuvitustyöt riittäisivät hyvin.
 – On kyllä suomalaisia kuvittajia, jotka työskentelevät ulkomaisille asiakkaille, mutta he ovat tainneet useimmiten itse lähteä ensin Suomesta ja saaneet vasta sitten nimeä. Itse tein melkeinpä päinvastoin.
 Suomen markkinat ovat pienet, joten Stolle neuvoo suomalaisia aloittelevia kuvittaja ajattelemaan heti laajemmin.
 Juha Kokkala / Yle
 Vapausaste työssä vaihtelee asiakkaan mukaan.
 – Toisinaan kuvittajan tehtävänä on myös kehittää idea kuvitukseen, ja itse pidän tuota osaa työstä tärkeänä. Toisinaan sitten tulee tarkat ohjeet siitä, mitä minun halutaan tekevän.
 Daniel Stolle paitsi asuu myös tekee töitä Kyröskoskella. Hänellä on myös työhuone Kyröskosken keskustassa.
 – Täällä kaikki on niin halpaa esimerkiksi Tampereeseen tai muuhun isompaan kaupunkiin verrattuna. Minulla on myös aina ollut erillinen työhuone. Pidän tällaista tilaa jollain tapaa työkaluna. Kotona täytyy myös tiskata ja siivota, hän naurahtaa.
 Kuvittajan työkalut
 Kuvittajan työkalut ovat vaihtuneet tekniikan kehitettyä. Stolle käyttää piirtämiseen iPad Pro –tablettia ja Apple Penciliä.
 – Käsittelen töitä sitten myös tietokoneessa, koska luotan sen väreihin enemmän. Mutta pelkkä tabletti riittäisi periaatteessa 95 prosenttiin töistäni.
 Juha Kokkala / Yle
 Stolle ei ole hylännyt luonnosvihkoja ja lyijykyniä. Niistä on tullut hänelle uudestaan hyvin tärkeitä.
 – Minun on helpompi tehdä ideointivaihe paperille, koska tietokoneen tyhjä ruutu tarjoaa melkeinpä liikaa vaihtoehtoja etenemiseen. Luonnosvihkojen avulla minulle jää myös jotain kouriintuntuvaa jäljelle suunnitteluprosessista.
 Maailmalla on puhuttu jo pitkään median murroksesta. Onko Daniel Stolle huolissaan töiden vähenemisestä?
 – Aloitin urani kymmenisen vuotta sitten keskellä lamaa, joten olen kuullut tätä juttua siitä lähtien. Itselläni ja tutuillani on kyllä riittänyt töitä, joten en ole kovin huolissani. On olemassa paljon pienempiä ammattilehtiä ja muita erikoisjulkaisuja, jotka eivät varsinaisesti ole osa suurempaa julkaisuteollisuutta. Nekin tarjoavat yllättävän paljon työtä kuvittajille.
 Daniel Stollen työ Entertainment Weeklylle vuodelta 2018. Daniel Stolle

Daniel Stolle tapasi suomalaisen naisen ja löysi itsensä – New York Timesin kuvituksia syntyy nyt suomalaisessa pikkukunnassa


Summary: 1700-luvulta löytyy ratkaisuja ilmastonmuutoksen hillitsemiseen.

Ihmiskunta on toimillaan ja päätöksillään kiihdyttänyt ilmastonmuutosta voimakkaasti.
 Mennyttä ei voi muuttaa, mutta menneisyydestä voi löytää keinoja, joilla voimme muuttaa suhdettamme erityisesti kuluttamiseen.
 Historijoitsija  Ulla Koskinen  tuntee suomalaisten tavat selvitä karuissakin oloissa.
 Ennen teollista vallankumousta esi-isämme elivät monien sellaisten arvojen mukaan, joille olisi käyttöä nykypäivän ilmastotalkoissa.
 – He ei pyrkineet maksimoimaan kulutusta, vaan olivat tyytyväisiä siihen mitä oli, painottaa Koskinen.
 Arvosta sitä mitä sinulla jo on
 Ilmastonmuutoksen torjunnassa asuminen, liikkuminen ja ruokailu ovat kolme tärkeintä osa-aluetta.
 Ne koskettavat meitä kaikkia ja pystymme myös vaikuttamaan valintoihin, joita elintapoihin liittyen teemme.
 Ulla Koskinen kehottaa aloittamaan muutoksen omasta ajatusmaailmasta.
 Kulutuksen vähentäminen on helpompaa, kun ei joudu kamppailemaan luopumisen tuskan kanssa. Kun oppii ajattelemaan yltäkylläistä elämäämme suurena etuoikeutena, voi oppia arvostamaan sitä kaikkea, mitä meillä jo on.
 1. Liikkuminen - arvosta ja opi
 Matkustaminen oli aikoinaan hidasta ja vaivalloista. Merimatkoilla sattui paljon onnettomuuksia.  Helsingin kaupunginmuseo
 Ennen vanhaan matkustaminen oli hidasta, vaivalloista ja usein vaarallistakin. Merimatkat olivat kaukana risteilyistä eikä huvin vuoksi matkusteltu.
 – Esi-isämme olisivat ihmetelleet sitä, että matkustamista voi harrastaa. Meidän olisi hyvä muistaa, että nopea lomamatkailu on suuri etuoikeus, sanoo Ulla Koskinen.
 Hyväosaiset, jotka entisaikaan matkustelivat, tekivät sen sivistääkseen itseään ja oppiakseen vieraista kulttuureista. Koskinen on sitä mieltä, että matkaillessa kannattaa yhä edelleen kartuttaa myös henkistä pääomaa.
 – Tiedon lisääntyminen auttaa asennemuutoksessa.
 2. Ruokailu - tingi arjessa
 Ennen oli selvää, että arkena syötiin vaatimattomammin ja juhlaruokiin panostettiin esimerkiksi jouluna.  Väinö Kannisto / Helsingin kaupunginmuseo
 Toisin kuin nykyihmiset, entisajan suomalaiset eivät pähkäilleet  mitä  tänään syötäisiin.
 – Ennemminkin he pohtivat, syödäänkö tänään vai ei. Nälänhätään ei tietenkään pidä palata, mutta voisimme syödä arkena vaatimattomammin ja panostaa juhlaruokiin. Pienikin tinkiminen arkiruuasta auttaa, lihan vähentäminen on yksi keino.
 3. Asuminen - tiivistystä ja tietotaitoa
 1700-luvulla monta sukupolvea asui saman katon alla. Yhteisöllisyyden lisäksi se oli energiatehokasta.  Helsingin kaupunginmuseo
 Entisajan asumisesta Ulla Koskinen nostaa esiin yhteisöllisyyden. Siitä voisimme ottaa oppia.
 – Ennen vanhaan asuttiin tiiviisti ja monta sukupolvea yhdessä. Näin säästettiin esimerkiksi lämmityskuluissa.
 Yhdessä eläessä myös tärkeää tietotaitoa siirtyi vanhemmilta nuoremmille.
 – On valtava kokemuksen ja viisauden lähde, jos vanhempi polvi siirtää tietojaan nuoremmille.
 Resursseja ei kannata haaskata ihmistenkään suhteen.
 Katso Puoli seikan juttu aiheesta tästä:

 Lue lisää:
 Ilmastonmuutos on ihmiskunnan kohtalonkysymys – tutki, kuka päästöistä on oikeastaan vastuussa
 Ahdistaako ilmastonmuutos? Hyvä, sillä tutkijan mukaan tunteet voivat pelastaa meidät
 Video: "Tuleeko maapallosta joskus niin kuma, etteivät täällä voi eläimet ja ihmiset enää elää?" – Näin vastaat kun lapsi kysyy ilmastonmuutoksesta
 Ilmastonmuutos vaikuttaa kaikkeen ja kaikki vaikuttaa ilmastonmuutokseen
 Lista kolmesta keinosta, jolla jokainen suomalainen voi torjua ilmastonmuutosta  (Aamulehti)
 Ihminen selviäisi entisajoista, jos saisi käyttöönsä opit vanhoihin taitoihin  (Helsingin sanomat)

Ota oppia esi-isien kulutustottumuksista – arjen ei tarvitse olla juhlaa


Summary: Öljy- ja bensiinivarkaudet ovat Meksikossa miljardibisnes.

Meksikossa ainakin 20 ihmistä on kuollut ja 71 saanut palovammoja, kun rikollisten puhkaisema polttoaineputki syttyi tuleen.
 Varkaat olivat poranneet putkeen reiän, josta he ottivat talteen ulos suihkuavaa polttoainetta.
 Viranomaisten mukaan paikalla oli ollut myös paikallisia asukkaita, jotka keräsivät polttoainetta kaikenlaisiin käsillä oleviin astioihin, kuten ämpäreihin ja roskatynnyreihin.
 Poliisi oli saanut tiedon Pemex-öljy-yhtiön putkeen tehdystä reiästä kello 17 paikallista aikaa. Kahta tuntia myöhemmin polttoaine syttyi räjähdysmäisesti tuleen.
 Silminnäkijöiden mukaan tulinen suihku ylsi usean metrin korkeuteen. Paikalla on suuri tulipalo.
 Turmapaikka sijaitsee lähellä Tlahuelilpanin pikkukaupunkia Hidalgon osavaltiossa noin sata kilometriä pääkaupungista Mexicosta pohjoiseen.
 Öljy- ja polttoainevarkaudet ovat Meksikossa suurta liiketoimintaa. Energiayhtiöt menettävät vuosittain arviolta kolmen miljardin dollarin arvosta tuotantoaan.
 Presidentti  Andres Manuel Lopez Obrador  on surunvalittelunsa yhteydessä kehottanut viranomaisia torjumaan varastelua entistä tehokkaammin.
 Myös Hidalgon naapuriosavaltiossa Queretarossa syttyi eilen öljypalo, kun luvattomasta reiästä valunut polttoaine syttyi tuleen.

Varkaat puhkaisivat polttoaineputken Meksikossa – tulinen suihku tappoi yli 20


Summary: Suomessa naiset kohtaavat lähisuhdeväkivaltaa EU-maista toiseksi eniten.

Monika-Naiset liiton turvakoti Mona on Suomen ainoa erityisesti maahanmuuttajanaisille ja heidän lapsilleen tarkoitettu turvakoti. Se sijaitsee salaisessa osoitteessa. Tulijoita on paljon ja turvakodin johtaja  Ljudmila Kettunen  iloitsee siitä, että asiakaspaikkojen määrä kasvaa 10:stä 14:ään.
 – Tämä tuo vähän helpotusta. Rekrytoimme parasta aikaa työntekijöitä ja yhtenä toiveena olisi, että he osaisivat arabiaa.
 Pääkaupunkiseudun muiden turvakotien asiakkaista noin kolmannes on maahanmuuttajia.
 Viime päivinä Suomessa on puhuttu paljon maahanmuuttajataustaisten miesten tekemistä seksuaalirikoksista. Selitystä on haettu muun muassa etnisyydestä, kulttuurieroista, väkivaltakokemuksista ja pitkistä odotusajoista vastaanottokeskuksissa.
 – Kuinka hedelmällistä on pohtia tekijöiden taustoja? Tässä ei ole mitään uutta. Euroopan maita vertailtaessa,  Suomi osoittautui Euroopan toiseksi väkivaltaisemmaksi maaksi naisille.  Naisiin kohdistuva väkivalta ja seksuaalinen väkivalta eivät rajoitu mihinkään etniseen ryhmään ja meillä pitäisi käydä keskustelua koko ilmiöstä. Vuonna 2017 meille tuli hakemaan turvaa naisia 41:stä eri lähtömaasta, sanoo Monika-Naiset liiton toiminnanjohtaja  Jenni Tuominen .
 Naisia eristetään ja alistetaan
 Maahanmuuttajanaiset kokevat väkivaltaa 2–3 kertaa enemmän kuin valtaväestön naiset.
 Liiton kriisikeskuksella ja turvakodilla  on vuosittain noin 700 asiakasta: naisia ja lapsia. Maahanmuuttajanaisiin kohdistuvan väkivallan tekijöistä 75 prosenttia oli maahanmuuttajataustaisia miehiä, 25 prosenttia kantasuomalaisia miehiä.
 Naiset ja lapset ovat kohdanneet Suomessa pari- ja lähisuhdeväkivaltaa väkivaltaa eri muodoissaan: fyysistä, henkistä, seksuaalista, taloudellista ja hengellistä. He ovat sinnitelleet pitkään.
 – Suurin osa naisista ei osaa ajatella itseään uhreina. Heille seksuaalinen väkivalta on tavallista perhe-elämää. He eivät hakeudu itse turvakotiin. He tulevat vasta, kun on tapahtunut jotain äärimmäisen vakavaa ja joku ulkopuolinen on puuttunut asiaan, turvakodin johtaja Ljudmila Kettunen sanoo.
 Ljudmila Kettunen Monika-Naiset liitto ry
 Jokainen tapaus on erilainen, mutta yksi ryhmä erottuu.
 – Maahanmuuttajataustainen mies on tullut aiemmin Suomeen. Hän on mennyt naimisiin suomalaisen naisen kanssa, on oppinut kielen ja maan tavat, saanut työpaikan. Suhteessa on ollut mahdollisesti väkivaltaa ja pari on eronnut. Mies on päättänyt tuoda itselleen uuden vaimon omasta kotimaastaan. Nainen ei osaa suomen kieltä, ei yhteiskuntaa eikä lakeja ja on siis miehen armoilla.
 Mies käyttää taloudellista väkivaltaa eikä anna naiselle yhtään rahaa elämiseen. Mies käyttää naista palvelijanaan ja eristää hänet: nainen ei mahdollisesti pääse edes ulos asunnosta ilman miehen lupaa.
 Mies manipuloi naista uskomaan, että hänellä ei ole Suomessa mitään oikeuksia: “Jos haluat erota, menetät oleskelulupasi ja sinut karkotetaan etkä näe enää koskaan lapsiamme".
 Näiden miesten kanssa Kettunen laittaa samalle viivalle kantasuomalaiset miehet, jotka tuntevat Suomen lain ja sen, mitä saa ja mitä ei saa tehdä. Silti he ovat väkivaltaisia maahanmuuttajataustaisia vaimojaan kohtaan ja manipuloivat heitä, jotta nämä pysyvät heidän alistuksessaan.
 Kun nainen saa tietää oikeutensa, hän usein jättää väkivaltaisen miehen
 Monika-Naiset liiton toiminnan ydintä on auttaa ja ohjata väkivaltaa kokeneita naisia eteenpäin itsenäisessä elämässä. Naisia kannustetaan tekemään rikosilmoitus väkivallan tekijästä, mutta se on harvinaista, koska he ajattelevat miehen joutuvan heti vankilaan.
 Turvakoti Monan asiakkaista kolmasosa palaa takaisin miehen luo, mutta kaksi kolmasosaa pääsee irtautumaan.
 Mikä on ollut avain irtautumiseen?
 Ljudmila Kettunen vastaa epäröimättä.
 – Tieto. Se, että nämä naiset ovat saaneet tietoa oikeuksistaan. Heidän ollessaan väkivaltaisessa suhteessa lähes kaikki tieto on tullut miehen kautta. He ovat kuulleet 24 tuntia vuorokaudessa, jopa 15 vuotta, että heillä ei ole oikeuksia Suomessa. Kun kerromme heille, etteivät he menetä lapsiaan ja miten eri tavoin voimme auttaa heitä, he voivat alkaa miettiä vaihtoehtojaan.
 Kuinka paljon Suomessa on naisia, jotka ovat tulleet Suomeen avioliiton kautta ja heillä ei ole tietoa oikeuksistaan ja elävät väkivaltaisessa suhteessa?
 – Paljon. Heitä on hyvin paljon ja heidän löytämisensä on hyvin vaikeaa, mutta teemme parhaamme.

Turvakodin johtaja: Suomessa elää paljon maahanmuuttajanaisia, joille seksuaalinen väkivalta on osa perhe-elämää


Summary: 29-vuotias Maréchal perusti Ranskaan kansallismielisen korkeakoulun. Moni haikailee hänestä konservatiivisen oikeiston yhdistäjää.

Enkelitukkainen pikkutyttö istuu isoisänsä sylissä ja katsoo tutkivasti kameraan. Kaksivuotiaalla on vaalea kukkamekko ja hieman varautunut ilme, isoisällä keltainen kravatti ja koko hammasrivistön paljastava, leveä hymy.
 Parivaljakon yläpuolella on teksti: "Turvallisuus – oikeuksistamme ensimmäinen".
 Kyseessä on Ranskan äärioikeiston vaalijuliste vuodelta 1992. Kansallisen rintaman tuolloinen puheenjohtaja Jean-Marie Le Pen poseeraa siinä tyttärentyttärensä Marion Maréchal-Le Penin kanssa.
 Isoisän tunsivat kaikki jo tuolloin räyhäkkäänä maahanmuuton vastustajana, joka on saanut useita tuomioita juutalaisvastaisista lausunnoistaan. Isoisän pieni lemmikki puolestaan pohjusti omalla esiintymisellään tulevaa uraansa Ranskan politiikassa.
 Hypätään 26 vuoden päähän. Marion Maréchal-Le Pen on valittu äänivyöryllä kansanedustajaksi, hän on noussut puolueensa merkittävimpien poliitikkojen joukkoon ja ehtinyt sen jälkeen jo luopua politiikasta.
 Nyt hänellä on uusi missio: kouluttaa Ranskan konservatiivisen oikeiston tulevia johtajia.
 L’ISSEP-niminen korkeakoulu  sijaitsee Lyonissa, Itä-Ranskassa. Moderni tila muistuttaa enemmän toimistoa kuin koulua valkoisine huonekaluineen ja kiiltävine tammiparketteineen.
 Koulun aulassa on vaalea sohvaryhmä ja sitä vastapäätä kirjahylly, jossa on vieri vieressä Koraani, konservatiivipiireissä kunnioitetun kenraali Charles de Gaullen muistelmat sekä Hitlerin elämäkerta. Pöydällä on myynnissä erilaisia ISSEP-logolla varustettuja tuotteita kuten mukeja, kyniä ja muistivihkoja.
 Marion Maréchalin perustama korkeakoulu pyrkii kouluttamaan Ranskaan uutta vaikuttajasukupolvea. Juha Nurminen
 Nuoret opiskelijat ovat pukeutuneet huoliteltuun bisnestyyliin. Pariisin yliopistokortteleista tuttuja nuhjuisia samettitakkeja ei näy.
 Hiljainen tunnelma sähköistyy, kun aulaan saapuu vaalea nainen pientä matkalaukkua perässään raahaten. Kaikilla on hänelle asiaa.
 "Heippa Marion!" "Mitä kuuluu, Marion?" "Tsekkaisitteko yhden jutun, Marion?"
 Marion Maréchal kättelee pontevasti ja johdattaa pieneen saliin, jossa opiskelijat harjoittelevat kerran viikossa mediataitoja. Sali muistuttaa huippumodernia TV-studiota valoineen, kameroineen ja mikrofoneineen. Täällä Maréchal haluaa koulia opiskelijoistaan eturivin poliittisia vaikuttajia, ja rooliin kuuluu sujuva esiintyminen.
 Marion Maréchal arvioi, että arvokonservatismi on Ranskassa tällä hetkellä jopa vallitseva ideologia. Juha Nurminen
 Maréchalin perustama korkeakoulu pyrkii kouluttamaan Ranskaan uutta vaikuttajasukupolvea eli konservatiivisia ja isänmaallisia poliittisia johtajia, kuten hän itse muotoilee. Syyskuussa aloittaneessa koulussa on tällä hetkellä 60 opiskelijaa, mutta tarkoitus on kasvattaa määrä noin kolmeensataan.
 – Ranskan nykyinen poliittinen eliitti on epäonnistunut. Kaikki ovat käyneet samat korkeakoulut, jotka edustavat samoja, liberaaleja ja vasemmistolaisia arvoja. Halusin tarjota erilaisen vaihtoehdon, Maréchal sanoo.
 Tavoitteena on luoda konservatiivinen vastine Pariisissa sijaitsevalle kuuluisalle Sciences Po -yliopistolle. Sciences Po perustettiin vuonna 1872, muutamia vuosia Saksaa vastaan kärsityn sotatappion jälkeen. Tarkoitus oli kouluttaa uutta ranskalaista eliittiä ja saada maa uuteen nousuun.
 Maréchalin mielestä Ranskassa todistetaan nyt samankaltaista kriisiä. Hän viittaa presidentti Emmanuel Macronin epäsuosioon ja niin sanottujen keltaliivien mellakoihin.
 Puoli Ranskaa on ollut marraskuusta lähtien sekaisin, kun suoraa demokratiaa ja matalampaa verotusta vaativa pikkukaupunkien keskiluokka on lähtenyt kaduille. Mielenosoitukset saivat sytykkeensä polttoaineverojen nostosta mutta ovat sittemmin muuttuneet laajaksi Macronin vastaiseksi liikehdinnäksi.
 Niin sanotut keltaliivit osoittivat mieltään Pariisissa Champs-Élysées-kadulla 1. joulukuuta 2018. Yoan Valat / EPA
 – Toivottavasti ISSEP osoittautuu yhtä pitkäikäiseksi kuin Sciences Po, Maréchal sanoo.
 Hän kertoo uskovansa, että arvokonservatismi on tällä hetkellä jopa vallitseva ideologia Ranskassa.
 – Se ei ole kuitenkaan kanavoitunut poliittiseksi toiminnaksi tai vaikutusvallaksi, mikä turhauttaa monia.
 29-vuotiaalla Marion Maréchalilla  on yhä 90-luvun vaalijulisteesta tuttu tutkiva katse. Kovaksikeitetty poliitikko tietää, miten annetaan sopivan välitön vaikutelma.
 Taitava esiintyjä siteeraa useaan otteeseen entistä presidenttiä de Gaullea. Elekielessä ja hieman käheässä äänessä on paljon samaa kuin tädissä Marine Le Penissä, joka on Kansalliseksi liittoumaksi viime vuonna nimensä muuttaneen puolueen puheenjohtaja.
 Marine Le Pen ja Marion Maréchal esiintyivät Kansallinen rintama -puolueen tilaisuudessa Nizzassa 27. marraskuuta 2015. Sebastien Nogier / EPA
 Marion Maréchalin oma tie on vienyt tätiään kauemmas oikealle.
 Maréchal valittiin parlamenttiin 22-vuotiaana eli Ranskan historian nuorimpana kansanedustajana. Äärioikeiston nuori tähti on harras katolinen, mikä on ranskalaiselle poliitikolle poikkeuksellista.
 Hän kannattaa myös Marine Le Peniä oikeistolaisempaa talouspolitiikkaa ja tiukempaa linjaa maahanmuuttokysymyksissä. Arvokysymyksissä Maréchal on tätiään selvästi vanhoillisempi. Siinä missä Marine Le Pen on esimerkiksi puhunut naisten oikeuksista, Marion Maréchal vastustaa homoliittoja ja aborttien kustantamista julkisista varoista.
 Ranskassa Marion Maréchalin puheita on kutsuttu vaaralliseksi nostalgiaksi. Häntä on syytetty rasismin kanssa flirttailusta ja homovastaisuudesta. Joidenkin mielestä Maréchal on asenteiltaan kuin isoisänsä, mutta pitää puheensa siistimpinä.
 Maréchal vastaa, että konservatismi on ollut Ranskassa pitkään kirosana. Hänen mielestään vallalla oleva muutosten palvonta on vaarallista.
 – Yhteiskunnassamme on mielestäni paljon säilyttämisen ja vaalimisen arvoisia asioita. Tulevaisuus ei ole väistämättä mennyttä parempaa eivätkä uudistukset ole automaattisesti hyviä, Maréchal sanoo.
 Marion Maréchal puhui arvokonservatiivien Manif pour Tous -mielenosoituksessa Pariisissa lokakuussa 2016. Christophe Petit Tesson / EPA
 Erityisen vaarallisena Maréchal pitää presidentti Emmanuel Macronin politiikkaa, jota hän kuvaa "hillittömäksi pyrkimykseksi kohti rajatonta valtiota ja kapitalismia".
 – Macron ei ole minkään uuden alku, vaikka hän pyrkiikin sellaisena esiintymään. Ensi presidentinvaaleissa Macronin taru tulee olemaan lopussa, Maréchal sanoo.
 Marion Maréchalin oma ura kansanedustajana  jäi lopulta yhteen kauteen, sillä hän ilmoitti puolitoista vuotta sitten luopuvansa politiikasta.
 Ilmoitus oli yllättävä ja tuli äärioikeiston kannalta pahaan saumaan. Puheenjohtaja Marine Le Pen oli juuri möhlinyt mahdollisuutensa kevään 2017 presidentinvaaleissa, ja puolue pyrki kiireesti kasaamaan rivejään lähestyviä parlamenttivaaleja ajatellen.
 Marine Le Pen ja Emmanuel Macron ottivat yhteen vaaliväittelyssä TF1-kanavalla toukokuussa 2017. Eric Feferberg / EPA
 Marion Maréchalin vetäytyminen politiikasta oli uutinen siksikin, että Le Penin suku on hallinnut Ranskan äärioikeistolaista puoluetta sen perustamisesta saakka. Kansallisen liittouman, silloisen Kansallisen rintaman, perusti vuonna 1972 isoisä Jean-Marie Le Pen. Hänen jälkeensä puheenjohtajaksi valittiin tytär Marine Le Pen.
 Viime vuosina Le Pen -nimestä vaikuttaa tosin tulleen jonkinlainen taakka.
 Marine Le Pen esimerkiksi kampanjoi vuoden 2017 presidentinvaaleissa käyttämällä ainoastaan etunimeään. Sukunimi pudotettiin pois vaalijulisteista, sillä sen pelättiin karkottavan osan potentiaalisista äänestäjistä. Isä-Le Penin lausunnot olivat loukanneet liian monia eivätkä enää sopineet puolueen uuteen ja salonkikelpoisempaan imagoon, jonka juurruttamisen eteen Marine Le Pen oli tehnyt töitä.
 Myös Marion Maréchal-Le Pen ilmoitti viime kesänä luopuvansa Le Pen -sukunimen käytöstä. Hän kertoi haluavansa olla pelkästään Maréchal.
 Kansallisen rintaman eli nykyisen Kansallisen liittouman perustaja Jean-Marie Le Pen toimii nykyään europarlamentaarikkona. Guillaume Horcajuelo / EPA
 Isoisää päätös varmasti harmitti. 90-vuotias patriarkka on pitänyt tyttärentytärtään sopivampana manttelinperijänä kuin omaa tytärtään Marinea, johon välit ovat katkenneet linjariitojen takia kokonaan.
 Eikä Jean-Marie Le Pen ole ainoana tätä mieltä. Marion Maréchal on yhä yksi Ranskan suosituimmista poliittisista vaikuttajista – huolimatta siitä, ettei hän enää osallistu puoluepolitiikkaan.
 Juuri nyt Maréchalin suosio kasvaa  myös maltillisen oikeiston kannattajien keskuudessa.
 Ipsos-tutkimuslaitoksen kyselyn mukaan Maréchal on konservatiivisen Tasavaltalaiset (LR) -puolueen kannattajien keskuudessa jopa suositumpi kuin puolueen oma puheenjohtaja Laurent Wauquiez. Tasavaltalaiset on yksi Ranskan vanhoista pääpuolueista, jonka riveistä Nicolas Sarkozy nousi aikanaan presidentiksi.
 Marion Maréchal kuvattiin vuonna 2016 Pariisissa Kansallisen rintaman vapunpäivän tapahtumassa. Christophe Petit Tesson / EPA
 Maréchal suhtautuu suosioonsa harkitun rauhallisesti.
 – Kyselyihin kannattaa ensinnäkin aina asennoitua epäillen. Toiseksi etäisyys tuo lisää arvovaltaa. En joudu osallistumaan kaikkiin päivänpoliittisiin kiistoihin, mikä on varmasti nostanut suosiotani, hän sanoo.
 Maréchal on aiemmin puhunut halustaan yhdistää Ranskan koko poliittinen oikeisto. Käytännössä se tarkoittaisi Kansallisen liittouman ja Tasavaltalaiset-puolueen yhteistyötä.
 Aiemmin yhteistyö äärioikeiston kanssa olisi ollut maltillisen oikeiston näkökulmasta mahdoton ajatus. Ranskan presidentinvaalien jälkeen Tasavaltalaiset-puolue on kuitenkin ottanut askelia oikealle. Puheenjohtaja Wauquiezin retoriikka ei ole ollut kovin kaukana Marine Le Penistä.
 Monet Maréchalin korkeakoulun ISSEPin nuoret opiskelijat tulevat juuri konservatiivipuolueen riveistä. Eräs heistä kertoo näkevänsä Ranskan tulevana presidenttinä kaikkein mieluiten Maréchalin.
 Marion Maréchal sanoo haluavansa vaikuttaa toistaiseksi politiikkaan vain sivusta. Juha Nurminen
 Maréchal itse sanoo, ettei paluu politiikkaan kiinnosta, ainakaan tällä hetkellä.
 – En ole luvannut, etten koskaan palaisi politiikkaan. Olen hieman nuori tekemään sellaista lupausta. Tällä hetkellä haluan kuitenkin vaikuttaa politiikkaan eri tavalla, Maréchal sanoo.
 Korkeakoulunsa johtajana hän haluaa tehdä eräänlaista metapolitiikkaa eli vaikuttaa Ranskan politiikkaan, mutta sopivasti sivusta.
 Tulevaisuudessa vaikuttaminen voi olla suorempaa.
 Lisää aiheesta:
 Analyysi: Ranskan verokapinaliike haluaa vallata Pariisin kadut ja herättää "rikkaiden presidentin"
 Analyysi: Ranskan Le Penin "uusi" puolue lähettää ristiriitaista viestiä
 Ranskan Kansallinen rintama muutti nimensä Kansalliseksi liittoumaksi

Äärioikeiston perijätär haluaa nyt kouluttaa Ranskan tulevia johtajia – Yle tapasi Marion Maréchalin: "Arvokonservatismi on vallitseva ideologia Ranskassa"


Summary: Lapsiin kohdistuvat seksuaalirikosepäilyt herättävät minussa häpeää ja kiukkua, kirjoittaa rauhanneuvottelija Hussein al-Taee.

Kolumni Kolumneja kirjoittaa laaja joukko Ylen ulkopuolisia tekijöitä. > Kaikki kolumnit löydät täältä > Ykkösaamussa kuullut kolumnit Areenassa ja podcasteina
 Olen valvonut monta aamuyötä ajatellen Oulussa ja Helsingissä paljastuneita lapsiin kohdistuneita järkyttäviä seksuaalirikosepäilyjä. Olen yrittänyt jäsentää ajatuksiani niistä pienten lasten isänä, konfliktinratkaisun ammattilaisena ja irakilaissyntyisenä miehenä.
 Tämänkaltaiset teot ovat kammottavia. Uhreiksi joutuneet lapset ja heidän läheisensä ovat kokeneet asioita, joita kenenkään ei pitäisi joutua kokemaan. Me suomalaiset olemme oikeutetusti loukkaantuneita ja vihaisia siitä, että täältä turvaa hakevat ihmiset tekevät jotain näin pahaa.
 Olen huolissani yhteiskunnallisesta keskustelusta, joka repii suomalaisia erilleen ja syventää jakolinjoja.
 Kun perheeni tuli 90-luvulla tähän maahan  pakolaisina, isäni istutti meidät kaikki lapset eteensä ja opasti, että meidän on aina suhtauduttava kohtaamiimme ihmisiin kunnioituksella. ”Nämä ihmiset ovat antaneet meille turvan. Meidän on huomenna oltava rakentamassa tätä maata”, hän sanoi. Juurtumiseni tähän yhteiskuntaan alkoi siitä hetkestä.
 Nyt tunnen häpeää  ja kiukkua. Näiden rikosten tutkinta on vielä kesken, mutta tiedämme, että irakilaiset miehet ovat  poliisille ilmoitetuissa seksuaalirikosepäilyissä yliedustettuina .
 Samalla kun suren  epäiltyjä rikoksia, olen huolissani yhteiskunnallisesta keskustelusta, joka repii suomalaisia erilleen ja syventää jakolinjoja. Olen työssäni nähnyt, miten tällainen ilmapiiri voi tuottaa lisää pelkoa ja jopa väkivaltaa. Pelkään, että se vääristää myös kuvaa ongelmasta.
 Minulta on kysytty , mistä tällaiset teot johtuvat. En tiedä, mitä kenenkään raiskaajan päässä liikkuu.
 Lasten raiskaaminen ei tietenkään ole sallittua myöskään arabimaissa. Irakissa siitä seuraa elinkautinen tuomio, jopa kuolemantuomio. Yleisesti ottaen arabimaiden lainsäädäntö ja asenteet ovat seksuaalirikosten osalta valitettavasti karuja. Marokkoa lukuun ottamatta kaikkien Arabiliiton jäsenmaiden lainsäädännössä raiskaaja välttyy tuomiolta, jos menee naimisiin uhrin kanssa. Nainen käytännössä suostutellaan naimaan raiskaajansa. Tekijän sijaan uhri joutuu kantamaan häpeän.
 Turvapaikanhakijoiden joukossa  on monenlaisia tulijoita. Osa heistä on elänyt koko elämänsä konfliktin keskellä, ja heidän koulutustasonsa vaihtelee paljon. Nämä asiat eivät selitä tekoja, mutta ne antavat taustaa, jonka ymmärtäminen voi auttaa rikosten ehkäisyssä.
 Hirveiden rikosten aiheuttama suru ja viha kuuluvat ihmisyyteen. Jaamme ne tunteet, taustasta riippumatta.
 Viime vuosikymmenten kehitys Suomessa  osoittaa, että lapsiin kohdistuvaan seksuaalirikollisuuteen on mahdollista puuttua. Nuorten kokemukset hyväksikäytöstä ovat  viimeisen lapsiuhritutkimuksen mukaan (2013)  vähentyneet, ja  poliisille ilmoitettujen tapausten määrä lisääntynyt . Tarvitaan uusi lapsiuhritutkimus, jotta tiedetään, onko seksuaalisen väkivallan määrä lisääntynyt vai onko kyse esimerkiksi siitä, että ilmoituksia tehdään entistä herkemmin.
 Tilastojen mukaan valtaosassa ilmoitetuista seksuaalirikoksista epäilty ei ole ulkomaalainen. Ennaltaehkäisyssä on silti kohdistettava täsmällisiä toimia ryhmiin, jotka ovat yliedustettuina rikostilastoissa.
 Yhtä yksinkertaista keinoa  ei ole. Monia asioita voidaan kuitenkin tehdä nykyistä tehokkaammin. Suomalainen rangaistusmenettely on selvästi tuotava esiin kotouttamisessa. Tulijat on sitoutettava mahdollisimman nopeasti yhteiskuntaan, kouluun ja työhön. Erään viisaan poliisin sanoin: päättötodistus on paras rikoksen ehkäisykeino.
 Meidän on myös pidettävä huoli  siitä, että pystymme keskustelemaan vastenmielisistä rikoksista ilman vihan lietsontaa tai ihmisryhmien syyllistämistä, oikeusvaltion periaatteiden mukaisesti.
 Olemme nähneet viime vuosina muista maista esimerkkejä siitä, että polarisoitunut yhteiskunta on altista maaperää ulkopuolelta tulevalle informaatiovaikuttamiselle. Näin tapahtui esimerkiksi Yhdysvalloissa viime vaalien alla. Suomi tulee tulevaisuudessa kohtaamaan erilaisia uhkia niin sisältä kuin ulkoakin. Olemme huonosti valmistautuneita niihin, jos keskustelumme luisuu nopeasti ala-arvoiseksi ja värittyy lynkkausvaatimuksista tai ihmisryhmiä koskevista yleistyksistä.
 Suomen tarina  siitä, miten sisällissodan jälkeen toisiinsa epäluuloisesti suhtautuvat ihmiset pystyivät yhteistyössä rakentamaan yhteiskuntaa, inspiroi kaikkialla maailmassa. Tarinamme opetus on, että kyky malttiin ja yhteistyöhön voi auttaa rakentamaan vakaudestaan tunnetun maan.
 Hirveiden rikosten aiheuttama suru  ja viha kuuluvat ihmisyyteen. Jaamme ne tunteet, taustasta riippumatta. Mutta emme saa antaa niiden sumentaa ajattelukykyämme ja kykyämme kohdella muita inhimillisesti. Meidän on käytävä vuoropuhelua kaikkein vaikeimmistakin asioista tavoilla, jotka vahvistavat yhteiskuntaa, eivät revi sitä rikki.
 Hussein al-Taee
 Kirjoittaja on presidentti Martti Ahtisaaren perustaman konfliktinratkaisujärjestö CMI:n neuvonantaja. Näkemykset ovat kirjoittajan omia.

Hussein al-Taeen kolumni: Vihanlietsonta ei auta ehkäisemään seksuaalirikoksia, vaan tekee meistä heikompia


Summary: Joidenkin suomalaisten on pakko päästä avantoon joka päivä.

Turun avantouimareiden saunassa ja laiturilla käy vilske tavallisena arki-iltana. Muutama vuosi sitten rakennettu sauna vaikuttaa tilavalta, mutta tilat ovat käymässä ahtaiksi.
 Ispoisten uimarannan viereen on helppo tulla, vaikka meriveden puhtaus tuottaa välillä päänvaivaa. Pitkäsalmeen on välillä päässyt lorahtamaan jätevettäkin ja kolibakteerit ovat estäneet uimisen.
 Tänä talvena ongelmia ei ole ollut ja terveyskeskuslääkäri  Kai Haapasalo  on pulahtanut avantoon joka päivä. Välillä ilman saunaakin.
 – Kyllä se on se yleinen hyvinvointi, mikä tulee sen jälkeen. Sellainen euforinen tunne, ja kyllä se on pitänyt minut myös terveenä.
 Terveyskeskuslääkäri Kai Haapasalo on jäänyt koukkuun avantouintiin.  Markku Sandell / Yle
 Haapasalo ei ole ainoa, joka vannoo avantouinnin virkistävään voimaan. Laiturilla käy vilske, kun ihmisiä tulee saunasta ja molskahtaa pumppujen virran avulla auki pysyvään veteen.
 Eri tutkimusten mukaan kylmäuinti vähentää stressiä, kun kehon mielialahormonit eli endorfiinit aiheuttavat hyvän olon tunteen ja poistavat väsymystä. Muistikin virkistyy.
 Reuma ja astmapotilaat ovat saaneet kylmästä apua myös kivunlievitykseen.
 Säännöllinen avantouinti voi lisätä ruskean rasvan määrää ja sen aktiivisuutta. Tämä taas voi suojata lihavuudelta, sillä ruskean rasvan on todettu kuluttavan energiaa.
 Ruskean rasvan ominaisuuksia ja kylmäuinnin vaikutusta siihen on tutkinut lääkäri  Juha Raiko  Turun PET-keskuksessa. Duodecimissa julkaistun  artikkelin  mukaan ruskean rasvan triglyseridipitoisuus oli suoraan yhteydessä muun muassa painoon, vyötärön- ja lantionympärykseen sekä viskeraalisen eli sisäelimien ympärille kertyvän rasvan määrään.
 Kaikille ei avantouintia voi suositella
 Avantouinnilla tarkoitetaan kunnon vedessä liikkumista eikä pekkää pulahdusta. Lääkäri Kai Haapasalon mukaan oikea rytmi on tärkeää.
 – Yleisesti on pidetty rytminä sitä, että ensin mennään veteen ja sieltä saunaan. Viimeisen kerran saunasta mennään veteen ja sitten vasta pois, ettei suoraan saunasta pois.
 Kaikille kylmä kylpy ei kuitenkaan käy, sanoo himoavantouiva lääkäri Kai Haapasalo.
 – Hyvin epävakaata sepelvaltimotautia sairastavat, heidän pitäisi olla kyllä hyvin varovaisia, kuten sydänsairaiden yleensäkin. Akuutit infektiotaudit ovat kyllä sellaisia, jotka pitävät pois.
 Kylmään veteen joutuminen voi aiheuttaa myös shokkireaktion. Verisuonten äkillinen supistuminen voi johtaa sydäninfartiin tai rytmihäiriön.
 Timo Nykyri / Yle
 Kylmää uintia ja kilpailuja yli 30 vuotta
 Avantouinti vei mennessään myös turkulaisen  Markku Lindholmin . Hän on osallistunut kaikkiin tähän mennessä järjestettyihin SM-avantouinteihin eri matkoilla. Talviuinti on vienyt myös maailmalle MM-kisoihin muun muassa Siperiaan ja Sloveniaan.
 Parin viikon kuluttua talviuinnin SM-kisat polskitaan Aurajoessa ja Markku Lindholm on huolehtimassa kisapaikkojen kunnosta. Tietenkin hän osallistuu myös itse kisaan eri matkoilla.
 SM-kisoihin on tulossa tällä hetkellä jo 800 uimaria ja tuhatta odotetaan. Tapahtuma järjestetään nyt 30:nnen kerran.
 – Aina jaksaa vuoden, kun käy yhdet kisat läpi, Markku Lindholm sanoo.
 Hän toteaa, että turkulaisena patrioottina ei olisi nähnyt niin paljon Suomea, jos ei olisi käynyt kilpailuretkillä.
 Hieman yli seitsemänkymppinen Lindholm vaikuttaa hyvinvoivalta ja aktiiviselta. Hän vahvistaa kylmäuinnin virkistävän.
 – Huomaa, että on olemassa, kun käy avannossa. Kerran oli elokuussa höntti olo ja ajattelin, että onko tämä sitä influenssaa, Markku Lindholm kertoo, ettei ole sairastellut.
 Helmikuun alun uintikisoissa Lindholm aikoo olla mukana 50 ja 25 metrin rintauintiin. Tavoite on päästä perille, joka matkalla.
 – Jännä laji on viestiuinti. Siitä tulee paras olo jännityksineen, tokaisee avantouintikonkari Markku LIndholm.
 Lue myös
 Lihasten huoltaminen vetää nuoria aikuisia avantoon – Kajaanissa harrastajamäärät nousussa
 Lahtelaisten avantouimareiden saunatoive näyttää toteutuvan, joskin vasta ensi talvena
 Talviuintiharrastus on nousussa – nyt myös nuoret aikuiset ovat innostuneita kylmästä kylvystä
 Avantojen vesissä havaitaan harvoin ongelmia, vaikka mikrobit kestävät kylmää paremmin kuin lämmintä
 Ensimmäiset talviuinnin EM-kisat Laukaan Peurunkaan
 Avannossa kevenevät keho ja mieli

Avantouintiin jää koukkuun – terveysvaikutuksia tutkittu vähemmän


Summary: Vuoto on saatu tukittua, mutta vettä vuotaa edelleen.

Kuopion kaupunginteatterissa on sattunut laaja vesivahinko, kertoo pelastuslaitos. Vettä on kolmessa kerroksessa ja sitä poistetaan parhaillaan.
 Päivystävän palomestarin mukaan teatterin rakenteet ja irtaimisto kärsivät isoista vahingoista, mutta tarkkaa arviota on vielä vaikea antaa.
 Vuoto on saatu tukittua, mutta vettä on päässyt arviolta tuhansien neliöiden alalle niin paljon, että sitä vuotaa vähitellen alaspäin kolmen kerroksen rakenteiden läpi.
 Pelastuslaitoksen mukaan vuoto joutui ilmeisesti sprinkleriputken vioittumisesta. Pelastuslaitos sai vuodosta tiedon automaattisena paloilmoituksena lauantain vastaisena yönä puoli kahden jälkeen.
 Teatterissa ei ollut tuolloin ketään paikalla. Kuopion kaupunginteatteri on Itä-Suomen suurin ammattiteatteri.
 Rakennuksessa valmistui 2014 iso remontti, joka kesti pari vuotta.

Kuopion kaupunginteatterissa laaja vesivahinko – vettä valuu kolmessa kerroksessa


Summary: Trumpin edustajat ovat kiistäneet syytökset.

Yhdysvalloissa selvitellään väitteitä, joiden mukaan presidentti  Donald Trump  olisi ohjeistanut ex-asianajajaansa  Michael Cohenia  valehtelemaan kongressille Venäjä-hankkeista.
 Demokraattien kongressiedustajien mukaan Trumpin virkarikossyytteeseen johtavat toimet voidaan joutua käynnistämään, jos uutissivusto  Buzzfeedin  äskettäin julkistamat tiedot pitävät paikkaansa.
 Buzzfeedin mukaan Trump kehotti presidentinvaalien 2016 jälkeen Cohenia valehtelemaan kongressille neuvotteluista, jotka koskivat Trumpin pilvenpiirtäjän Trump Towerin rakentamista Moskovaan. Sivusto perusti tietonsa kahteen Trumpin Venäjä-yhteyksiä tutkivaan liittovaltion rikostutkijaan.
 Trumpin edustajat ovat kiistäneet tiedot.

Uutissivusto: Trump ohjeisti ex-asianajajaansa valehtelemaan kongressille


Summary: Trumpin ilmoitus tapahtuu kymmeneltä illalla Suomen aikaa.

Yhdysvaltain presidentti Donald Trump ilmoitti Twitterissä hieman puolen yön jälkeen, että lauantaina on luvassa "merkittävä ilmoitus" liittyen Meksikon rajan muurikiistaan ja maan hallinnon osittaiseen sulkuun. Ilmoituksen on määrä tapahtua kello kymmeneltä illalla Suomen aikaa.
 Tällä hetkellä Yhdysvalloissa noin 460 000 hallinnon työntekijää työskentelee ilman palkkaa ja noin 340 000 on lomautettuna. Ilman palkkaa työskentelevät esimerkiksi liittovaltion keskusrikospoliisin FBI:n työntekijät ja lentokenttien turvatarkastajat.
 Myös suurin osa Valkoisen talon työntekijöistä on lomautettuna. Uutistoimisto AP:n mukaan Valkoisen talon yhteensä noin 80:stä työntekijästä vain 21 käy töissä. Loput on lomautettu.
 Valkoisen talon työntekijöiden lomautusten vaikutukset näkyivät aiemmin tällä viikolla, kun presidentti Trump kutsui vieraakseen amerikkalaisen jalkapallon yliopistosarjan voittaneen Clemson Tigers -joukkueen. Trump tarjoili joukkueelle muun muassa  "300 hampurilaista ja tosi paljon ranskalaisia"  sekä muuta pikaruokaa, koska Valkoisen talon keittiöväki on lomautettuna.
 Donald Trump tarjosi pikaruokaa vierailleen Valkoisessa talossa maanantaina. Chris Kleponis / EPA
 Torstaina Trump  esti puhemies Nancy Pelosin matkan Afganistaniin  ja ilmoitti myös peruvansa delegaationsa matkan Maailman talousfoorumin kokoukseen Davosissa. Trump kehotti Pelosia matkustamaan kaupallisen lentoyhtiön koneella. Sittemmin Pelosi perui matkansa. Hän sanoi, että Trump aiheutti turvallisuusriskin puhuessaan Pelosin matkasta.
 Lue myös:
 Trump ei anna puhemies Pelosin käyttää ilmavoimien lentokonetta – perui myös delegaationsa osallistumisen Maailman talousfoorumiin
 Valkoisen talon kokit on lomautettu, joten Trump tilasi omilla rahoillaan pikaruokaa: "300 hampurilaista, tosi paljon ranskalaisia"

Trump: Lauantaina luvassa "merkittävä ilmoitus" muurikiistaan liittyen


Summary: Putkirikko tapahtui Otakaaren ja Sähkömiehentien risteyksen lähettyvillä.

Helsingin seudun ympäristöpalvelut (HSY)

Espoon Otaniemessä on mennyt vesiputki rikki, jonka seurauksena kadulle on tulvinut paljon vettä, Länsi-Uusimaan pelastuslaitokselta kerrotaan.
 Pelastuslaitokselta kerrotaan, että putkirikko on tapahtunut Otakaaren ja Sähkömiehentien risteyksen lähettyvillä. Poliisi ohjaa paikan päällä liikennettä ja Espoon kaupunkiin on oltu yhteydessä, jotta alueelle saataisiin hiekotusta jäätyvän veden päälle.
 Mia Tarvainen  Helsingin seudun ympäristöpalvelun (HSY) viestinnästä kertoo, että alueelta katkaistaan vedentulo vuodon vuoksi. Tarvainen ei osannut vielä yhden aikaan yöllä sanoa tarkkaan aluetta, johon vesikatkos vaikuttaa. HSY tiedottaa vedenjakelun häiriöistä nettisivuillaan www.hsy.fi/vesikatkot.
 Aiemmin perjantaina myös Helsingin Lehtisaaressa oli vesijohtovuoto, jonka seurauksena vedenjakelu katkaistiin.

Espoon Otaniemessä vesiputki rikki – vedenjakeluun katkos, poliisi ohjaa liikennettä


Kolme viidestä äänestysikäisestä ilmoittaa äänestävänsä varmasti huhtikuun eduskuntavaaleissa, selviää Kunnallisalan kehittämissäätiön tutkimuksesta. Melko varmoja äänestäjiä on viidennes.
 Kaksi viidennestä sanoo pitävänsä puoluetta paljon tai jonkin verran tärkeämpänä kuin ehdokasta. Noin viidennes painottaa ehdokkaan merkitystä, ja kolmasosalle molemmat ovat yhtä tärkeitä. Yli puolet on sitä mieltä, että puolue on helpompi valita kuin ehdokas.
 Lähes kaksi kolmesta on sitä mieltä, että puolueiden tulisi ennen vaaleja ilmoittaa tavoittelemansa hallituspohja.
 Epävarmimpia äänestäjiä ovat nuoret, opiskelijat, työttömät ja perussuomalaisten kannattajat. Varmimpia äänestäjiä ovat yli 60-vuotiaat, yrittäjät, ylemmät toimihenkilöt sekä vasemmistoliiton ja kokoomuksen kannattajat.
 Tutkimuksen toteutti Kantar TNS, ja vastaajia oli yli tuhat. Virhemarginaali on vajaat kolme prosenttiyksikköä suuntaansa.

Puolue painaa äänestyspäätöksessä ehdokasta enemmän – kolme viidestä äänestää varmasti


Summary: HUSin mukaan jatkotartunnat muihin henkilöihin ovat hyvin epätodennäköisiä.

Helsingin ja Uudenmaan sairaanhoitopiiri

Espoolaisella aikuisella todettiin torstaina tuhkarokko,  tiedottaa HUS . Tartunta on saatu ulkomaanmatkalla Aasiassa.
 Sairastunut henkilö on saanut lapsena kaksi rokotetta tuhkarokkoa vastaan Itä-Euroopassa.
 HUSin epidemiologisen yksikön apulaisylilääkäri  Eeva Ruotsalainen  sanoo, että nykytietämyksen mukaan rokotetun henkilön tartuttavuus on vähäinen.
 Siten myös tuhkarokko tautina on lievä ja jatkotartunnat muihin henkilöihin ovat hyvin epätodennäköisiä, Ruotsalainen toteaa.
 Tiedotteen mukaan HUSin epidemiologinen yksikkö on kartoittanut altistuneet yhdessä Espoon tartuntatautiyksikön ja muiden terveydenhuollon toimijoiden kanssa.
 Altistuneet suojataan MPR-rokotteella, mikäli he eivät ole saaneet aiemmin kahta rokotetta tai sairastaneet tuhkarokkoa. HUSin alueella on hyvä rokotuskattavuus MPR-tauteja – eli tuhkarokkoa, sikotautia ja vihurirokkoa – vastaan.
 HUSin mukaan esimerkiksi vuonna 2015 syntyneistä lapsista on MPR-rokotteen saanut 95 prosenttia, millä saavutetaan laumasuoja. HUS-alueella todetaan vuosittain 1–6 tuhkarokkotapausta, joissa tartunta on saatu yleensä ulkomaanmatkalla.
 Lue lisää:
 Kolme ilmoitti lievistä tuhkarokko-oireista viikonlopun aikana Pirkanmaalla: "En usko, että tulee lisää"

Aikuisella todettu tuhkarokko Espoossa – tartunta peräisin Aasian-matkalta


Summary: Viimeeksi maailmankuulun katutaiteilija Banksyn työ myytiin lähes miljoonalla eurolla, ja heti myynnin jälkeen taulu silppusi itse itsensä.

Terästehtaassa Port Talbotissa Walesissa työskentelevä  Ian Lewis  koki elämänsä yllätyksen, kun hänen vanhan autotallinsa seinään ilmestyi joulukuussa taideteos.
 Vielä suuremmaksi yllätys kävi, kun maailmankuulu graffititaiteilija  Banksy  vahvisti, että teos on hänen tekemänsä. Banksy julkaisi  videon , jonka mukaan graffitin nimi on  Season’s greetings .
 Banksyn ilmoituksen jälkeen arviolta parikymmentä tuhatta ihmistä on käynyt ihastelemassa teosta ja Lewis on saanut lukuisia tarjouksia autotallistaan.
 Nyt Lewis on myynyt autotallinsa kuusinumeroisesta summasta, kertoo brittilehti  The Guardian . Lehden jutussa Lewis kommentoi, että tarjous oli pienempi kuin muut, mutta ostaja lupasi pitää teoksen kaupungissa, mikä oli tärkeää Lewisille.
 Lewis kertoo myös, että hän on helpottunut teoksen myynnistä, sillä sen omistaminen on ollut hänen sanojensa mukaan rasittavaa.
 Ashley Crowden / AOP
 Teos kuvastaa kaupungin saastuneisuutta
 Autotallin taideteoksineen osti taidegalleristi  John Brandler , jolla on ennestään useita Banksyn töitä. Brandler lupaa britannian yleisradioyhtiö  BBC:n haastattelussa  pitää teoksen Port Talbotissa ainakin kahdesta kolmeen vuotta, koska se hänen mielestään kuuluu sinne.
 Brandler kertoo maksaneensa työstä yli 100 000 puntaa.
 Brandler kiittelee Lewisia siitä, että tämä torjui korkeammat tarjoukset. Hän ehdottaa haastattelussa, että teoksen voisi siirtää kaupungin keskustaan, jossa kaikki voisivat esteettä ihailla työtä. Hän pohtii myös tuovansa omasta kokoelmastaan muutaman muun Banksyn teoksen esille.
 Teoksessa rakennuksen toisella seinällä näyttää olevan lapsi, joka leikkii lumella ja yrittää pyydystää hiutaleita kielellään, mutta nurkan takana toiselta seinältä paljastuu, että ilmassa onkin tuhkaa.
 Paikalliset asukkaat pitävät Banksyn teosta osuvana, sillä Port Talbot on yksi Britannian saastuneimmista kaupungeista.
 Viimeisin teos tuhoutui huutokaupan jälkeen
 Anonyyminä pysyttelevä Banksy on niittänyt kansainvälistä mainetta kantaaottavilla teoksillaan ja näyttävillä tempauksillaan. Hän on muun muassa maalannut Länsirannan turva-aitaan ja salakuljettanut oman versionsa Mona Lisasta Louvreen.
 Banksy asuu oletettavasti Bristolissa Britanniassa.
 Britanniassa hän on etsintäkuulutettu, koska graffitien maalaaminen julkisille paikoille on rikos.
 Viimeksi Banksysta kohkattiin viime vuoden lokakuussa, kun hänen taideteoksestaan maksettiin huutokaupassa lähes miljoona euroa ja sekunteja oston jälkeen  taulu tuhoutui .
 Tyttö ja ilmapallo  -taulun kehykseen oli piilotettu silppuri, joka käynnistyi samalla hetkellä, kun meklari kopautti teoksen myydyksi.
 Lue myös:
 Taidetta vai mainostemppuja? Banksy valtasi New Yorkin kuukaudeksi
 Banksyn itsetuhoutuneen taideteoksen ostaja hyväksyy kaupat – Teoksen arvon uskotaan nousevan
 Katutaiteilija Banksy ottaa kantaa Turkin vangitseman taiteilijan puolesta
 Länsirannan muurista tuli turistikohde – Katutaiteilija Banksyn hotelli Betlehemissä herättää tunteita

Tehdastyöläinen sai kuusinumeroisen summan vanhasta autotallistaan, johon ilmestyi Banksyn taideteos


Summary: Akatemian mukaan Katarina Frostenson oli vuotanut nimiä puolisolleen Jean-Claude Arnault'lle, joka on tuomittu kahdesta raiskauksesta.

Ruotsin akatemian jäsen  Katarina Frostenson  jättää paikkansa vapaaehtoisesti. Asiasta kertoo muun muassa  yleisradioyhtiö SVT.
 Akatemia kertoo tiedotteessaan, että se on sopinut Frostensonin kanssa lähdön ehdoista.
 Frostenson saa eronsa jälkeen akatemialta 12 875 kruunun eli hieman yli 1 200 euron kuukausittaisen korvauksen. Lisäksi hänen asumistaan akatemian omistamassa asunnossa tuetaan,  iltapäivälehti Expressen kertoo.
 Akatemia lopettaa samalla oikeusprosessin Frostensonia vastaan.
 Syytöksiä väärinkäytöksistä
 Runoilija Katarina Frostenson oli akatemian jäsen 25 vuoden ajan ja on kulttuurivaikuttaja  Jean-Claude Arnault'n  puoliso.
 Arnault'ta on syytetty laajamittaisesta seksuaalisesta häirinnästä metoo-kampanjassa, ja hänet on tuomittu kahdesta raiskauksesta kahden ja puolen vuoden vankeustuomioon. Tuomiosta on valittu korkeimpaan oikeuteen.
 Frostensonia itseään epäillään väärinkäytöksistä. Ruotsin akatemia jakaa vuosittain Nobelin kirjallisuuspalkinnon, ja akatemian tutkimusten mukaan Frostenson oli vuotanut etukäteen palkinnon saajien nimiä lähisukulaiselleen eli Arnault'lle. Frostenson on kiistänyt väitteen.
 Lisäksi sanomalehti Dagens Nyheter on paljastanut, että Frostensonin ja Arnault'n omistaman kulttuuriklubin palkkoja maksettiin järjestelmällisesti pimeästi. Talousrikosviranomaiset tutkivat parhaillaan epäiltyjä kirjanpitorikoksia.
 Ruotsin akatemian työ oli yli vuoden halvaantuneena skandaalin takia, koska useat sen jäsenet jättivät paikkansa. Akatemia ei jakanut Nobelin kirjallisuuspalkintoa lainkaan vuonna 2018.
 Nyt osa paikkansa jättäneistä jäsenistä  on palaamassa takaisin.
 Korjattu otsikkoa ja tekstiä 18.1. klo 15.03: Arnault on tuomittu kahdesta raiskauksesta, ei yhdestä.
 Lue myös:
 Ruotsin akatemia toipumassa toimintansa halvaantumisesta – kaksi avainhenkilöä palaa toimintaan takaisin
 Vuosi Weinstein-paljastuksista – Mitä metoo-kampanja on saanut aikaan, mitä ei?
 Kulttuuriprofiilin tuomio jättää jälkensä ruotsalaisten oikeudentuntoon ja saattaa ratkaista kirjallisuuspalkinnon kohtalon

Nobel-palkittujen nimien vuotamisesta epäilty jättää Ruotsin akatemian vapaaehtoisesti – saa silti 1 200 euroa kuussa ja asunnon


Summary: Kapteenin työsuhde on purettu ja hän on menettänyt lentolupakirjansa. Ilmoituksen päihde-epäilystä elokuussa teki toinen Finnairin työntekijä.

Finnairin entinen lentäjä on tuomittu kolmen kuukauden ehdolliseen vankeuteen, koska hän oli lähdössä päihtyneenä lennolle.
 Kyse oli viime elokuisesta Finnairin lennosta Helsingistä Roomaan, jolle 44-vuotias kapteeni oli lähdössä tuomion mukaan yli kahden promillen humalassa.
 Kapteeni oli ennen kiinnijäämistään ehtinyt pitää perämiehen kanssa palaverin lentoon liittyvistä asioista, minkä lisäksi hän oli siirtynyt koneeseen ja tehnyt sille ulkoisen tarkastuksen. Myös matkustajia oli saapunut koneeseen ennen kuin kapteenilla kävi käry.
 Ilmoituksen päihde-epäilystä teki toinen Finnairin työntekijä. Paikalle hälytettiin poliisipartio, joka puhallutti kapteenin. Finnair purki tapauksen jälkeen lentäjän työsuhteen.
 Tuomion mukaan entinen kapteeni tunnusti oikeudessa syyllisyytensä. Mies kuitenkin pyysi, että rangaistusta kohtuullistetaan sen vuoksi, että hän on menettänyt tapauksen vuoksi työpaikkansa ja lentolupakirjansa. Miehen mukaan hän ei enää voi toimia ainoassa ammatissa, johon on saanut koulutuksen.
 "On täytynyt ymmärtää, mitä teosta seuraa"
 Oikeuden mukaan rangaistuksen kohtuullistamista puolsi kyseisessä tapauksessa aiheutuneiden seuraamusten ankaruus.
 Toisaalta taas oikeus kiinnitti huomiota siihen, että lentoliikenteessä noudatetaan alkoholin täysikieltoa ja mies on ammatiltaan lentokapteeni.
 – Hänen on täytynyt ymmärtää, että työsuhteen purkaminen ja lentolupakirjan menettäminen ovat hänen tekonsa hyvin todennäköisiä seuraamuksia, oikeus totesi.
 Itä-Uudenmaan käräjäoikeus katsoikin, ettei rangaistuksen kohtuullistamiselle on edellytyksiä. Oikeus katsoi, että oikeudenmukainen rangaistus ilmaliikennejuopumuksesta on tässä tapauksessa kolme kuukautta ehdollista vankeutta.
 Syyttäjä vaati kapteenille vähintään 80 päivää ehdollista vankeutta sekä vähintään 50 päivän suuruista oheissakkoa.
 Aiheesta aiemmin:
 Finnairin entiselle lentäjälle syyte ilmaliikennejuopumuksesta
 Finnair vahvistaa: Ilmaliikennejuopumuksesta epäilty lentokapteeni on Finnairin työntekijä – "Tällaisessa tilanteessa seuraa aina työsuhteen purku"

Finnairin kapteenille ehdollista vankeutta – Oli lähdössä elokuussa yli kahden promillen humalassa lennolle


Summary: Euroopan komission varapuheenjohtaja Jyrki Katainen kummastelee, miten Britannian hallitus voisi ratkaista EU-eron eli Brexitin umpisolmun.

Kansainväliset organisaatiot ja sopimukset

Euroopan unionin 27 jäsenmaata odottavat nyt,  miten Britannian hallitus aikoo ratkaista  EU-erosta syntyneen pattitilanteen.
 EU-komission varapuheenjohtaja  Jyrki Katainen  ei osaa eikä halua ennakoida, millaista uutta polkua Britannian pääministeri  Theresa May  lähtee maanantaina etsimään.
 – Uusien neuvottelujen mahdollisuudet ovat todella pienet, Katainen arvioi.
 Helsingissä politiikan toimittajia tavanneen Kataisen mielestä paras vaihtoehto olisi, että Britannian parlamentti hyväksyisi jo neuvotellun erosopimuksen, mutta aiemman äänestyksen murskatappion jälkeen se on mahdoton vaihtoehto.
 Britanniassa kansa on jakautunut
 Kataisen mukaan tilanteen vaikeutta lisää se, että Britanniassa sekä kansalaiset että päättäjät ovat hyvin jakautuneita.
 – Ei ole enemmistöä kovalle erolle, ei ole minkäänlaista enemmistöä erosopimukselle eikä ole enemmistöä uudelle kansanäänestykselle. Mikä olisi se asia, mitä EU voisi tehdä, joka auttaisi järkevään ratkaisuun, niin minä en ole sitä vielä keksinyt. Pitää nyt kuulostella, mitä Britannia oikeasti haluaisi, Katainen toteaa..
 Mihin lisäaikaa tarvittaisiin?
 Katainen uskoo, että EU-johtajat olisivat valmiita lykkäämään Britannian maaliskuun lopun eropäivää, mutta lykkäykselle pitäisi löytää hyvät perusteet.
 – Pitäisi ensin tietää, mihin lisäaikaa tarvittaisiin, Katainen linjaa.
 Britannian mahdollisen uuden EU-kansanäänestyksen ongelmana Katainen näkee sen, mitä kansalta lopulta kysyttäisiin eli mitkä olisivat äänestysvaihtoehdot.
 Britannian EU-erokokemusten Katainen uskoo hillitsevän muiden EU-maiden eroaikeita.
 – Brexitin kokemukset ovat säikäyttäneet EU-eroa haikailleet, Katainen näkee.
 Lue myös:
 Britannia ajautuu kohden brexit-kurimusta – mitä tämä merkitsee saarivaltakunnalle ja EU:lle? Kysy Ylen erikoistoimittajilta

Jyrki Katainen Britannian EU-erosta: Brexit säikäytti EU-eroa haikailleet


Summary: Tutkijaryhmä toivoo lisää selvityksiä pitkäaikaisvaikutuksista.

Sokerin ja makeutusaineiden kamppailu kuluttajien suosiosta näyttää kääntyvän makeutusaineiden voitoksi.
 Ainakin virvoitusjuomia nauttivista yhä useampi valitsee keinotekoisesti makeutetun sokeroidun sijaan, vaikka sokeroituja juodaankin edelleen enemmän kuin makeutettuja.
 Panimoteollisuuden lukujen mukaan virvoitusjuomien kulutus kasvaa, tosin viime vuonna kuuman kesän vauhdittamana. Samalla tilastosta näkyy, että keinotekoisesti makeutettujen virvoitusjuomien suosio kasvaa nopeammin kuin sokeroitujen.
 Mikko Airikka | Yle
 Yllä olevassa tilastossa 2018 loppuvuoden arvio on toimituksen laskelma alkuvuoden kulutuksen pohjalta.
 Elintarvikkeissa makeutettujen tuotteiden suosio näkyy selvästi esimerkiksi proteiinirahkoissa. Valion viestintäpäällikkö  Helena Karhujoen  mukaan rahkojen suurimmassa segmentissä eli proteiinirahkoissa noin 75% on keinomakeutettuja. Syynä on se, että monet näitä käyttävät kuluttajat haluavat vähentää sokeria ja hiilihydraatteja.
 Makeutettujen tuotteiden suosiota ylipäätään selittää lisätyn sokerin aiheuttamat terveyshaitat, joista on viime vuosina tullut paljon uutta tietoa.
 Terveyden näkökulmasta makeutusaineen suosiminen näyttäisi olevan sekä harmitonta että hyödytöntä.
 Kansainvälinen Cochrane-tutkijaverkosto kävi läpi 56 makeutusaineisiin liittyvän tutkimuksen tulokset.  The British Medical Journalissa  alkuvuodesta julkaistun yhteenvedon mukaan sokerittomista makeutusaineista, kuten aspartaamista, sakariinista ja sukraloosista, ei ole terveyden kannalta hyötyä.
 Makeutusaineisiin liittyvissä tutkimuksissa on pyritty selvittämään makeutusaineiden vaikutuksia aikuisten ja lasten painoon, verensokeriin, ruokailutottumuksiin, suun terveyteen, syöpiin, sydän- ja verisuonisairauksiin sekä munuaissairauksiin ja mielialaan.
 Useimmissa näistä ei löytynyt tilastollista eroa runsaasti makeutusaineita ja niitä vähän käyttävien välillä. Toisin sanoen runsas makeutusaineiden käyttö ei auta painonhallinnassa sen paremmin aikuisia kuin lapsiakaan.
 Tutkimuksista ei löytynyt myöskään pitävää näyttöä makeutusaineiden haitoista, vaikka niitä ei voida varmuudella pois sulkeakaan.
 Tutkijaryhmä pitää useita makeutusaineista tehtyjä tutkimuksia niin suppeina, että niiden pohjalta ei vielä pysty tekemään varmoja johtopäätöksiä. Lisätutkimuksia tarvitaan erityisesti makeutusaineiden pitkäaikaisista vaikutuksista.
 Mieluummin makeutettua kuin sokeroitua
 Tieto lisätyn sokerin haitallisuudesta on mennyt hyvin perille ja sokerin kulutus on laskenut jo pitkään.
 Viime vuonna kulutus henkeä kohti oli 30,6 kiloa kun huippuvuonna 1974 kulutus oli lähes 48 kiloa. Makeutusaineiden käyttöä ei ole tilastoitu vastaavalla tavalla.
 Terveyden ja hyvinvoinnin laitoksen erikoistutkija  Heli Kuusipalo  sanoo, että makeutusaineiden mahdollista vaaroista ei juurikaan tule tiedusteluja, mutta sokerista tulee.
 – Nyt on enemmänkin niin päin, että tulee somen nostattamia mielipiteitä, että ruokosokeri tai kookossokeri on terveellistä.
 Kuusipalo pitää selvänä, että sokerin karttaminen on johtanut makeutusaineiden suosion kasvuun. Toisaalta Kuusipalo arvelee nesteiden kulutuksen liittyvän kuntoilubuumiin.
 – Olen sen verran vanha, että harrastin joogaa jo 80-luvulla. Ei silloin ollut juomataukoja ja juomapulloja joogamaton vierellä. Toimintaympäristöstä on tullut jollain tapaa juomaympäristö.
 Kuusipalo muistuttaa, että markkinoilla olevat makeutusaineet ovat testattuja ja rekisteröityjä. Jos niihin liittyy terveysriski, niissä on suositus enimmäismääristä.
 – Jos huomaa itsestään, että vesi ei aina maistu, silloin minusta on parempi juoda makeutusaineilla makeutettuja kuin sokeroituja. Se on terveydelle parempi.
 Kuusipalo kuitenkin huomauttaa, että lisättyäkin sokeria voi syödä. Aikuisella yläraja on noin kolme ruokalusikallista päivässä.
 Myös Olvin markkinointijohtaja  Olli Heikkilä  uskoo, että keskustelu sokerin haitoista on saanut monet välttämään sokeria. Makeutettujen virvoitusjuomien maltillinen kasvu jatkuu edelleen.
 – Luulisin, että kevytversioitten suosio kasvaa, koska ne ovat varsin vanha keksintö. USA:ssa aspartaami vapautettiin elintarvikekäyttöön jo vuonna 1974.
 Heikkilä uskoo, että myös makuvesien myynti tulee kasvamaan.
 Lue myös :  Kola maistuu taas suomalaisille - sokerittoman kolan suosio ohittamassa sokerillisen ,  Hiilihydraatit lihottavat, makeutusaineet ovat vaarallisia, illalla ei kannata syödä paljon: Asiantuntijat purkavat kahdeksan sitkeää terveysmyyttiä

Kevytlimsojen suosio kasvaa sokeroituja nopeammin – Suurtutkimus: Makeutusaineiden vaaroista tai hyödyistä ei näyttöä


Summary: Ohittamaan lähtenyt ajoneuvo törmäsi vastantuleviin autoihin sekä ohittamaansa ajoneuvoyhdistelmään. Kolarissa loukkaantui poliisin mukaan kaksi henkilöä.

Poliisi epäilee torstai-iltana Satakunnan Huittisissa sattuneen  kolarin  aiheuttajaa törkeästä liikenneturvallisuuden vaarantamisesta.
 Kolari sattui valtatie 2:lla noin kello 22:30, kun Huittisten suunnasta Raumaa kohti matkanneen henkilöauton mieskuljettaja lähti ohittamaan edellään ajanutta ajoneuvoyhdistelmää.
 Ohituksen aikana hieman yli 60-vuotias kuljettaja huomasi, että vastaan oli tulossa useita ajoneuvoja. Hän yritti keskeyttää ohituksen, mutta epäonnistui.
 Vaikeat olosuhteet
 Miehen auto törmäsi kolmeen vastaantulevaan henkilöautoon ja lisäksi ohittamansa yhdistelmän perävaunuun. Poliisin mukaan kaksi henkilöä loukkaantui, mutta näiden vammoista ei ole tietoa.
 Pelastuslaitos  kertoi  viime yönä, että loukkaantuneita olisi ollut kolme, joista yksi henkilö eli ohittanutta autoa ajanut mies olisi loukkaantunut vakavasti.
 Autot vaurioituivat onnettomuudessa pahoin. Tie onnettomuuspaikalla oli jäinen ja liukas. Pöllyävä lumi vaikeutti poliisin tiedotteen mukaan olosuhteita entisestään.

Huittisten viiden auton kolarin aiheuttajaa epäillään liikennerikoksesta


Summary: Tulipalo syttyi omakotitalossa aamuyöllä.

Loimaalla tulipalossa tuhoutuneesta rintamamiestalosta on löytynyt vainaja.
 Poliisin mukaan palopaikalla suoritettujen tutkimusten aikana palaneesta rakennuksesta löytyi vainaja. Poliisi kuvailee paloa hyvin voimakkaaksi ja talo tuhoutui täysin.
 Palo syttyi varhain aamulla. Pelastuslaitokselta sammutustöihin osallistui useampi yksikkö.
 Tutkintaa jatketaan palon- sekä kuolemansyyntutkintana.
 Lue lisää:
 Rintamamiestalo tuhoutui tulipalossa asuinkelvottomaksi Loimaalla

Tulipalossa tuhoutuneesta talosta löytyi vainaja Loimaalla


Summary: Pohjois-Korean edustaja tapaa perjantaina Yhdysvalloissa ulkoministeri Mike Pompeon.

Yhdysvaltojen ja Pohjois-Korean diplomaatit neuvottelevat parhaillaan salaisessa paikassa Tukholmassa, kertovat uutistoimisto TT:n lähteet. Asiasta kertovat myös  sanomalehti Dagens Nyheter  sekä uutistoimisto Reuters.
 Neuvottelujen odotetaan kestävän viikonlopun ajan.
 Yhdysvaltoja edustaa Pohjois-Koreasta vastaava erityislähettiläs  Stephen Biegun  ja Pohjois-Koreaa apulaisulkoministeri  Choe Son-hui . Paikalla on Dagens Nyheterin tietojen mukaan myös Ruotsin ulkoministeri  Margot Wallström  sekä muita ruotsalaisneuvottelijoita.
 Yhdysvaltain presidentti  Donald Trump  ja Pohjois-Korean johtaja  Kim Jong-un  neuvottelivat kesäkuussa Singaporessa Pohjois-Korean ydinohjelmasta. Tapaamisen jälkeen neuvottelut ovat hyytyneet, kertoo uutistoimisto Reutersin diplomaattilähde.
 – Tapaamisen tarkoitus on lisää energiaa ja ottaa askelia eteenpäin Yhdysvaltain ja Pohjois-Korean suhteissa, lähde kertoi Reutersille.
 Pohjois-Korea sitoutui huippukokouksessa ydinaseista luopumiseen Korean niemimaalla. Ulkopuolisten asiantuntijoiden mukaan Pohjois-Korea on silti jatkanut ydin- ja ohjusohjelmiaan.
 Trump on ilmoittanut useasti, että hän pyrkii järjestämään uuden huippukokouksen Kimin kanssa tämän vuoden alkupuolella.
 Neuvotteluja käydään samaan aikaan myös Yhdysvalloissa. Pohjois-Korean johtava neuvottelija  Kim Jong-chol  saapui aamuyöllä Washingtoniin, jossa hän tapaa perjantaina Yhdysvaltain ulkoministerin  Mike Pompeon . Yhdysvaltain ulkoministeriö on vahvistanut tiedon tapaamisesta.
 Lue myös:
 Pohjois-Korean johtava neuvottelija saapui Washingtoniin – tapaa mahdollisesti myös presidentti Trumpin
 Analyysi: Pohjois-Korea hioo Kiinan kanssa neuvottelutaktiikkaa seuraavaan huipputapaamiseen presidentti Trumpin kanssa

Lähteet: Pohjois-Korea ja Yhdysvallat neuvottelevat salaisessa paikassa Ruotsissa


Summary: Vielä on mahdotonta sanoa, milloin lääkettä taas saa.

Tästä on kyse Suositut flunssalääkkeet ovat loppumassa osasta apteekkeja Loppuminen johtuu lääkkeen toimitusvaikeuksista Lääkettä apteekkeihin toimittava tukku ei vielä tiedä milloin saatavuusongelmat ratkeavat
 Kahden suositun flunssalääkkeen saatavuudessa on tällä hetkellä ongelmia. Kyseessä ovat kauppanimillä Finrexin ja Coldrex myytävät asetyylisalisyylihappoa sisältävät flunssalääkkeet.
 Turussa Humalistonkadun apteekin apteekkarin mukaan ilman reseptiä saatavat lääkkeet loppuvat harvoin. Reseptilääkkeissä toimitusvaikeudet ovat yleisempiä.
 – Tällainen tilanne tulee käsikauppalääkkeissä ehkä 1–5 kertaan vuodessa. Tilanne on aika harvinainen, sanoo apteekkari  Pia Moksi .
 Apteekkarin mukaan toisen loppuneen flunssalääkkeen valmistaja oli ilmoittanut apteekeille jo kuukausia sitten, että toimituksiin saattaa tulla talvella katkos. Lääkkeet eivät siis ole loppuneet suuren kysynnän, vaan nimenomaan toimitusongelmien takia.
 Taustalla tuotannolliset syyt
 Finrexiniä toimittaa apteekkeihin Takeda Oy -lääketukku. Sen lääketieteellinen johtaja  Klaus Tamminen  kertoo, että yhtiö on tehnyt Lääkealan turvallisuus- ja kehittämiskeskus Fimealle ilmoituksen Finrexin saatavuusongelmista.
 – Olemme jo viime vuonna saaneet tiedon ongelmista. Taustalla ovat tuotannolliset syyt, joihin emme voi vaikuttaa.
 Tamminen pitää lääkkeen saatavuusongelmia valitettavina.
 – Kyseessä on meille hyvin iso tuote, joten asia on harmillinen. Vielä on mahdotonta sanoa, milloin saatavuusongelmat ratkeavat.

Suositut flunssalääkkeet loppumassa apteekeista toimitusvaikeuksien takia


Summary: Suomen 22 pelastuslaitoksesta 20 maksaa palomiehille siitä, että he ovat työnantajan käytettävissä 24 tuntia kerrallaan. Keski-Suomi ja Etelä-Savo ovat tehostaneet toimintansa kahteen vuoroon.

Tästä on kyse Kaksi pelastuslaitosta käyttää erilaista työvuoromallia kuin maamme 20 muuta pelastuslaitosta. Kaksivuorotyötä tekevät palomiehet kokevat uupumusta, koska eivät pysty palautumaan työkuormituksesta. Kaksivuorotyö on tullut veronmaksajille kalliimmaksi kuin 24-tuntinen työaika.
 "Kavereita on tullut työvuoroon niin väsyneenä, että ne on vaan ollut pakko ottaa pois yksiköstä ja komentaa nukkumaan."
 Keski-Suomen pelastuslaitoksella hälytyksen tullessa pohditaan nykyään sydän kylmänä, kuka työvuorossa olevista miehistä on vähiten väsynyt vaativimpiin tehtäviin.
 Keski-Suomen ympäri vuorokauden päivystävillä palolaitoksilla koetaan, että päällystö ei kuuntele kentällä työskenteleviä. Huonosta työilmapiiristä kertonee myös se, että yksikään haastateltavista pelastajista ei halua nimeään julkisuuteen. Eräs heistä toteaa, että henkilöllisyyden paljastuminen toisi varmasti potkut. Pelastajilta saadut kommentit on kursivoitu jutussa.
 Keski-Suomessa päivystäviä palolaitoksia on Jyväskylässä ja Äänekoskella.
 Syynä pelastajien väsymykseen on Etelä-Savossa vuonna 2016 ja Keski-Suomessa vuotta myöhemmin käyttöön otettu kaksivuorotyö. Nyt laitoksilla tehdään erillisiä päivä- ja yövuoroja entisen 24 tunnin vuorojen sijaan.
 Työntekijät vastustivat muutosta, mutta työnantaja käytti direktio-oikeuttaan määrätä työajoista.
 Suomessa on 22 pelastuslaitosta, joista 20:ssa pelastajat tekevät 24 tunnin työvuoroja. Vuorokauden työn jälkeen on yksi lepopäivä ja kaksi vapaapäivää.
 Etelä-Savon pelastuslaitoksen pelastusjohtaja Seppo Lokka sanoo, että työnantaja on halunnut ottaa tehokkaasti käyttöön kaikki vuorokauden tunnit, ilman rajoituksia. Juho Liukkonen / Yle
 Palomiesliiton teettämän selvityksen mukaan 91 prosenttia pelastajista kokee, että pitkä työvuoro on mielekkäin tapa tehdä palomiehen työtä. Pitkällä vapaalla ehtii palautua ennen seuraavaa työvuoroa.
 Etelä-Savon pelastuslaitoksen pelastusjohtaja  Seppo Lokka  sanoo, että nyt työtä on helpompi organisoida.
 – Työvuorojen suunnittelu sujuu jouhevammin ja on pystytty järjestämään erilaisia koulutuksia.
 Mikä ihmeen aktiivityöaika?
 "Pelastuslaitoksen toimintavalmius on romuttunut vaaralliselle tasolle ja erikoisosaajat karkaavat toisille paikkakunnille."
 Viimeiset parikymmentä vuotta palomiehet ovat pääosin tehneet vuorokausirytmistä työaikaa. 24 tunnin työaikaa on tehty aluehallintovirasto AVI:n myöntämillä poikkeusluvilla. Vuonna 2016 lupaviranomainen kiristi poikkeusluvan ehtoja: pitkissä työvuoroissa ei saa teettää töitä 12 tunnin aktiivityön jälkeen.
 Koska virallinen määritelmä aktiivityöajalle puuttuu, jokainen pelastuslaitos voi tehdä siitä oman tulkintansa.
 Keski-Suomessa pelastuslaitoksen johto päätti, että uutta poikkeuslupaa ei haeta. Tämä tarkoitti ympäri vuorokauden päivystäville paloasemille toisenlaista työrytmiä.
 Keski-Suomen pelastuslaitoksen pelastusjohtajan Simo Tarvaisen mukaan Jyväskylän ja Mikkelin vuorotyömallilla työnantaja välttää riskin aktiivityöajan ylittymisestä. Petri Aaltonen / Yle
 Keski-Suomen pelastusjohtaja  Simo Tarvainen  perustelee työmallimuutosta säädösten noudattamisella.
 – AVI:n aiemmin myöntämissä poikkeusluvissa ei ollut aktiivituntirajoituksia. Kun rajoitukset tulivat, niin mehän ei voida niitä noudattaa.
 20 muussa pelastuslaitoksessa säädös tulkitaan toisin.
 Samaan aikaan kun valtakunnassa puuhattiin kaikkien työaikaa pidentävää kiky-sopimusta, Jyväskylässä palomiehet siirtyivät kokonaispalkkaan ja heidän työaikansa väheni entiseen verrattuna kahdella tunnilla viikossa.
 Yhden vuoden aikana tämä tarkoittaa yli 13 000 tuntia vähemmän auttavia käsiä Keski-Suomen pelastustoimessa. Samalla kustannukset nousivat vuositasolla noin 300 000 euroa.
 Tarvaisen mukaan tavoitteisiin on päästy. Mutta millä hinnalla?
 Hyvinvointimittarit punaisella
 "Toinen yövuoro peräkkäin ja olin ollut valveilla 39 tuntia, kun hälytykseen tuli lähtö. Tosi moni sanoo, että ei pysty nukkumaan päivällä."
 Keski-Suomen pelastuslaitoksen 24/7 päivystysasemien henkilöstölle tehdyn työhyvinvointikyselyn tulokset ovat hälyttäviä.
 Etenkin työstä palautuminen koetaan vaikeaksi, eivätkä omat voimavarat ole tasapainossa työkuormitukseen nähden. Lisäksi työntekijät kokevat, että heidän työhyvinvoinnistaan ei välitetä.
 Pelastustyöntekijöiden etujärjestön Palomiesliiton johtaja  Kim Nikula  kertoo, että Jyväskylän ja Mikkelin palomiehiltä on tullut yhdenmukaista viestiä työoloista.
 – Näissä molemmissa pelastuslaitoksissa, jossa tämä niin sanottu väkivaltainen työaikamuutos on tehty, niillä voidaan todella huonosti, huokaa Nikula.
  Jyväskylässä ja Mikkelissä pelastustoiminnasta saattaa huolehtia uupuneet ammattilaiset. Niko Mannonen / Yle
 Keski-Suomen pelastuslaitoksen palomiesten työnantaja on Jyväskylän kaupunki. Kaupungin henkilöstöjohtaja  Arja Aroheinä  sanoo, että hyvinvointikyselyn tulokset otetaan vakavasti.
 – Myös AVI on tästä meiltä kysynyt ja sen vuoksi olemme työterveyshuollon kanssa pohtineet, miten voisimme vielä objektiivisemmin mitata pelastajien fyysistä palautumista.
 Aluehallintovirasto teki lokakuussa 2018 Keski-Suomen pelastuslaitokselle työsuojelutarkastuksen ja kyselyn, jonka mukaan työpaikalla on useita kehittämiskohteita.
 Tehokas toiminta tositilanteessa perustuu jatkuvaan harjoitteluun ja käskyttämiseen.  Juha Virranniemi / Yle
 Myös Mikkelissä palomiehille on tehty vuorotyömallin aikana työhyvinvointimittauksia. Tulokset ovat todella huonoja, kertoo Mikkelin vakinaiset palomiehet ry:n luottamusmies  Vesa Olkkonen .
 Etenkin pitkänmatkalaisille vuorotyö on ollut rankkaa ja perhe-elämä kärsinyt.
 – Olemme huolissamme. Sitä en tiedä, ovatko muut niin huolissaan, koska mittauksilla ei ole ollut mitään vaikutusta tähän työmalli-asiaan, kertoo Olkkonen.
 Johtajuus 2000-luvulle
 "Kun mennään aivan järkyttävällä tavalla väärään suuntaan, olisi kiva, että joku kertoisi miksi."
 Jyväskylässä pelastustyötä tekevät kokevat, että heitä ei kuulla eikä arvosteta. Palomiesliiton Kim Nikula sanoo, että henkilöstön työhyvinvointi on osittain myös johtamiskysymys. Joillakin laitoksilla toiminta voi olla hyvin hierarkista.
 Selvää on, että tilannepaikkajohtaminen täytyykin perustua käskyttämiseen. Liekkien nuollessa ullakkoa ei ole aikaa neuvotella toimintamallista, vaan käskyjä totellaan.
 Nikulan mukaan pelastusalalla pitäsi pyrkiä kehittämään työyhteisön tiedolla johtamista ja tiimijohtamista. Aivan kaikilla pelastuslaitoksilla ei olla päästy siihen, missä muu yhteiskunta menee.
 – Kun niissä päästäisiin edes kaksituhatta luvulle, toteaa Nikula.
 Kun työntekijät eivät ymmärrä päätöksiä ja kokevat, ettei heitä kuulla, se johtaa välien kiristymiseen johdon ja henkilöstön välillä.
 – Työaikamalli kuuluu työnantajan direktio-oikeuteen, mutta kyllä tänä päivänä valistuneet johtajat kuuntelevat alaisiaan ja pyrkivät mahdollisimman yhdenmukaiseen ratkaisuun. Kriisiin ajautuminen ei ole kenenkään etu.
 Kuka tästä hyötyy?
 "Me on pohdittu pitkään, että kuka tästä hyötyy? Ei ainakaan veronmaksajana toimiva kuntalainen, joka saa henkisesti ja fyysisesti väsyneen pelastajan auttamaan."
 Pelastajien väsymys näkyy työpaikoilla pahantuulisuutena ja siten, että pienimmästäkin syystä haetaan sairaslomaa.
 Työaikamuutoksen jälkeen sairaslomapäivien määrät ovat Jyväskylässä noin kolminkertaistuneet. Työtapaturmien vuoksi syntyneet sairaspäivät ovat kasvaneet yli 71 prosenttia.
 Toki myös työpaikalla vietettyjen päivien määrä on noussut neljäviikkoisjaksossa 8 päivästä 15:een.
 Palomiesten sairaspoissaolojen määrät ovat kasvaneet kahteen vuoroon siirtymisen jälkeen. Keijo Salokangas / Yle
 "Kun kotona on pienet lapset, ei päivällä pysty nukkumaan. Tässä tulee vähitellen hulluksi."
 Jotta Keski-Suomen pelastuslaitos pysyisi lupaamassan palvelutasossa, ylityötuntien määrä on noussut parissa vuodessa kahdeksantoistakertaiseksi entiseen vuorokausirytmiin verrattuna.
 Suurin ongelma on nimenomaan kuormituksen lisääntyminen. Puolet työstä on yövuoroja, joista palautumiseen ei jää tarpeeksi aikaa ennen seuraavaa vuoroa.
 Sekä Etelä-Savon että Keski-Suomen pelastusjohtajat sanovat, että työaikamuutoksella on saavutettu sille asetetut tavoitteet eli esimerkiksi noudatetaan aluehallintoviraston työaikasäädöstä.

Apuun saapuva palomies voi olla valvonut 39 tuntia – kaksi pelastuslaitosta käyttää työaikamallia, jonka palomiehet kokevat kuormittavaksi


Summary: Virosta Suomeen tuotuja koiria netissä myynyttä naista epäillään myös salakuljetuksesta.

Helsingin poliisi tutkii tapausta, jossa yli 20 koiraa löytyi erittäin huonossa kunnossa Itä-Helsingissä sijaitsevasta asunnosta.
 Naisen asuntoon tehtiin kotietsintä loppiaisen jälkeen valvontaeläinlääkärille tulleiden vihjeiden perusteella. Asunnosta löytyi yhteensä 26 erittäin huonokuntoista pientä koiraa.
 Poliisin mukaan eläimet Suomeen tuonut nainen on myynyt koiria netin myyntipalstoilla ja sosiaalisessa mediassa.
 – Pyrimme selvittämään esitutkinnassa rikoskokonaisuuden laajuutta ja saadun rikoshyödyn määrää. Sen vuoksi pyydämme sellaisia henkilöitä ottamaan yhteyttä poliisiin, jotka epäilevät hankkineensa koiran rikoksesta epäillyltä, sanoo rikoskomisario  Anne Hietala   Helsingin poliisilaitoksen tiedotteessa .
 Hietalan mukaan epäilty on internetissä käyttänyt ainakin nimimerkkejä  Kornelia  ja  Lea . Ostajia ei epäillä rikoksesta, eikä poliisi kohdista toimia ostajiin tai ostettuihin koiriin.
 Koirat olivat eri-ikäisiä ja erirotuisia. Koiria pidettiin ahtaissa ja pimeissä tiloissa, kertoo poliisi. Eläimet olivat löydettäessä laihoja, sairaita, ulosteen likaamia ja muutoinkin heikkokuntoisia. Ne on sittemmin lopetettu.
 Poliisin mukaan nainen on kuulusteluissa kertonut tuoneensa koirat pääasiassa itse Virosta Suomeen. Osa koirista oli lähtöisin EU:n ulkopuolisista maista, joissa esiintyy rabiesta ja myyräekinokokkia.
 Molemmat taudit voivat tarttua myös ihmiseen.
 Koirien tuontiin ja myyntiin tarvittavat lupa- ja rokotusprosessit olivat tekemättä. Naista epäillään törkeästä eläinsuojelurikoksesta ja salakuljetuksesta.

Koiria kaupitellutta naista epäillään törkeästä eläinsuojelurikoksesta – Itähelsinkiläisestä asunnosta löytyi 26 heikkokuntoista koiraa


Oslon keskustassa torstaina tapahtunut puukotus on mahdollisesti terroriteko, kertoo Norjan poliisi. Puukottajan uhri on nainen, joka on kriittisessä tilassa. Asiasta kertoo muun muassa  Norjan yleisradioyhtiö NRK.
 20-vuotias venäläinen mies otettiin kiinni teosta epäiltynä pian tapahtuman jälkeen.
 – Hän sanoi halunneensa tehdä terrori-iskun ja tappaa useita ihmisiä, kertoo Norjan turvallisuuspoliisin PST:n päällikkö  Benedicte Bjørnland  NRK:lle.
 Bjørnlandin mukaan on vielä liian aikaista sanoa, onko epäillyllä yhteyksiä terroristijärjestöihin. Hänen mukaansa ei ole tiedossa, että tapaukseen liittyisi muita ihmisiä.
 Epäilty oli tullut Norjaan torstaina Ruotsista ja on kotoisin Venäjän Baškortostanista.
 Puukottaja iski uhriaan selkään Kiwi-kaupassa Møllergatanilla Oslossa torstaina hieman ennen kello kahta Suomen aikaa. Uhria hoidetaan Ullevålin sairaalassa, ja hänen tilansa on kriittinen mutta vakaa.

Norjan poliisi tutkii eilistä puukotusta mahdollisena terroritekona – 20-vuotias Venäjän kansalainen otettu kiinni


Summary: Etelä-Karjalan käräjäoikeus tuomitsi kolme miestä kuuden tai yli kuuden vuoden vankeustuomioihin tapon yrityksestä.

Etelä-Karjalan käräjäoikeus on tuominnut Lappeenrannan Lauritsalassa tapon yritykseen syyllistyneet kolme miestä ja yhden naisen pitkiin vankeusrangaistuksiin.
 Tapon yrityksen lisäksi kaikki tuomittiin törkeän kotirauhan rikkomisesta ja eriasteisista huumausainerikoksista. Miehet olivat myyneet amfetamiinia ja Subutexia useille ostajille ainakin Lappeenrannassa vuosina 2017 ja 2018.
 Alle kolmekymppisistä miehistä yksi tuomittiin 6 vuodeksi 10 kuukaudeksi, toinen 6 vuodeksi ja 6 kuukaudeksi ja kolmas 6 vuodeksi ehdottomaan vankeuteen.
 Parikymppinen nainen sai 2 vuoden ja 4 kuukauden ehdottoman vankeusrangaistuksen.
 Tuomitut määrättiin lisäksi maksamaan uhrille yhteisvastuullisesti korvauksena kivusta, tilapäisestä haitasta ja kärsimyksestä yhteensä 30 000 euroa.
 Myös uhri sai tuomion. Käräjäoikeus määräsi hänelle 10 kuukautta ehdollista huumausaineiden hallussapidosta ja myynnistä.
 Uhri oli tilannut matkapuhelimellaan ulkomailta amfetamiinia, joka oli tullut hänelle postitse kirjeenä.
 Pahoinpitely alkoi asunnossa ja jatkui läheisessä hallissa
 Miehet hyökkäsivät kommandopipoihin naamioituneina viime elokuussa yksityisasuntoon ja pahoinpitelivät asunnossa olleen miehen henkihieveriin. Kolmikon rikoskumppanina toiminut nainen teki uhrin luona harhautuskäynnin ja päästi miehet sisään.
 Asunnossa uhria muun muassa lyötiin metalliputkella, ammuttiin ilmapistoolilla eri puolille vartaloa sekä viilleltiin puukolla sekä potkittiin ja mukiloitiin nyrkeillä.
 Uhrin suu peitettiin ja kädet sidottiin ilmastointiteipillä, minkä jälkeen hänen pahoinpitelyään jatkettiin läheisessä hallissa.
 Uhri oli pahoinpitelyn jäljiltä lähes tiedoton, ja hänen vammojensa hoidossa tarvittiin välitöntä leikkaushoitoa sairaalassa.
 Teon motiivina oli huumevelkojen periminen. Uhrille oli kertynyt pikku hiljaa velkaa maksamatta jääneistä Subutex-tableteista, joita hän oli ostanut yhdeltä tekijöistä sekä myynyt eteenpäin.
 Tuomio ei ole lainvoimainen.

Huumevelkojen perijät pahoinpitelivät uhrinsa henkihieveriin – käräjäoikeus tuomitsi tekijät pitkiin vankeustuomioihin


Summary: Ahman metsästykseen voidaan myöntää enintään kahdeksan poikkeuslupaa tänäkin vuonna.

Maa- ja metsätalousministeriö on antanut asetuksen, jonka mukaan ahmoja voidaan metsästää pohjoisella ja itäisellä poronhoitoalueella. Poikkeuslupia voidaan myöntää enintään kahdeksan eli sama määrä kuin kahtena edellisenäkin metsästysvuonna.
 – Rajoitetun metsästyksen tavoitteena on mahdollistaa merkittäviä porovahinkoja aiheuttavien yksilöiden poistaminen. Vaikka ahmojen porotaloudelle aiheuttamat vahingot ovatkin viime vuosina vähentyneet, niiden taloudellinen arvo on edelleen merkittävä, sanoo maa- ja metsätalousministeri Jari Leppä (kesk.).
 Voimassa olevassa ahman hoitosuunnitelmassa Suomi on jaettu kolmeen kannanhoitoalueeseen: pohjoinen ja itäinen poronhoitoalue, muu poronhoitoalue sekä Metsä-Suomi. Viime talvena poronhoitoalueella liikkui Luonnonvarakeskuksen arvion mukaan noin 120–140 ahmaa ja muualla Suomessa noin 150–160 ahmaa.
 Ahmakanta on vahvistunut huomattavasti 2000-luvulla
 Arvio ahmojen lukumäärästä on noin 20 prosenttia suurempi kuin kahta edellistä talvea koskenut arvio (220–250). Riistakolmioaineiston perusteella ahmojen määrä poronhoitoalueella ja itäisellä kannanhoitoalueella on jopa moninkertaistunut viimeisten 15–20 vuoden aikana.
 Ahma rauhoitettiin poronhoitoalueellakin vuonna 1982. Rauhoituksesta voidaan kuitenkin poiketa Suomen riistakeskuksen antamalla poikkeusluvalla. Poikkeuksien määrän asettaa vuosittain maa- ja metsätalousministeriö.
 Viime talvena käytettiin kaikki kahdeksan poikkeuslupaa. Ahmat saatiin saaliiksi Sodankylästä, Kittilästä, Inarista, Savukoskelta, Sallasta, Kuusamosta, Taivalkoskelta ja Suomussalmelta.
 Lue myös
 Metsähallituksen petolaskentojen mukaan ahmoja on eniten Käsivarressa
 Kaikki ahman poikkeusluvat myönnetty – saaliiksi jo neljä ahmaa
 Ahma on pedoista pahin – tappoi viime vuonna tuhansia poroja
 Ympäristöjärjestö WWF tuomitsee ministeriön päätöksen sallia kahdeksan ahman kaadon
 Kahdeksan poikkeuslupaa ahman kaatoon – Ahmojen aiheuttamat porovahingot 6,6 miljoonaa euroa vuonna 2017

Ahmaa saa taas metsästää poronhoitoalueella


Summary: Anna-Sofia, Niku ja Antero kertovat Yle Perjantain kauden ensimmäisessä lähetyksessä, miksi he valitsivat lapsettomuuden.

Tästä on kyse Syntyvyys Suomessa jäi viime vuonna ennätysalhaiseksi. Vapaaehtoinen lapsettomuus on kasvanut ilmiöksi. Sterilisaation voi saada Suomessa terveyssyistä,  kun täyttää 30 vuotta tai kun on synnyttänyt kolme lasta. Muissa Pohjoismaissa sterilisaation voi tehdä jo 18-25 –vuotiaana.
 Yhä useampi suomalainen valitsee vapaaehtoisen lapsettomuuden.
 Heihin lukeutuvat myös Yle Perjantain suoran lähetyksen vieraat, helsinkiläisaviopari  Anna-Sofia Nieminen , 31, ja  Niku Hooli , 32, sekä porilainen  Antero Säämäki , 53.
 Vuoden ensimmäinen Perjantai pohtii, miksi vapaaehtoinen lapsettomuus yleistyy ja pitäisikö sterilisaation alaikärajaa laskea nykyisestä kolmestakymmenestä vuodesta.

 Ei mikään marginaali-ilmiö
 Anna-Sofialla ja Nikulla on edessä jännittävä kevät. Tietokirja  Aikuisten perhe - Miksi valitsemme lapsettomuuden  julkaistaan maaliskuussa.
 Toimittajapariskunta Anna-Sofia Nieminen ja Niku Hooli ovat päättäneet valita lapsettomuuden. Meri Björn
 – Kirja sai alkunsa henkilökohtaisesta pohdinnasta. Olemme itsekin vapaaehtoisesti lapsettomia, Niku kertoo.
 Hän huomauttaa, että  Väestöliiton tutkimuksissa  vuodesta riippuen jo 12-15 prosenttia ihmisistä ilmoittavat, että heidän ihannelapsilukunsa on nolla.
 – Me haluamme rakentavaa keskustelua ja ymmärrystä tälle ilmiölle. Kyse ei ole marginaali-ilmiöstä.
 Monia syitä ja tarinoita
 Anna-Sofia päätti jo lukioikäisenä, ettei halua lapsia. Silloin hän muistelee miettineensä muun muassa maapallon väestönkasvua. Lopulta syy valintaan elää lapsetta on kuitenkin se, että "ei vain tunnu siltä".
 – Haluan tehdä elämässäni muita asioita, Anna-Sofia kiteyttää.
 Kun toimittajapariskunta pohti tulevaisuuttaan lapsettomina, he huomasivat, että vapaaehtoisesta lapsettomuudesta ei ole juurikaan kirjoitettu suomeksi.
 Pian ilmestyvässä kirjassa on kymmenen pariskunnan tai yksityishenkilön tarinat ja asiantuntijahaastatteluita. Myös Anna-Sofian ja Nikun tarina on luettavissa kirjasta.
 – Se yllätti, miten monenlaisia tarinoita saimme kuulla. Ihmisillä on monenlaisia kokemuksia ja erilaisia syitä siihen, että he ovat lapsettomia. Osa haluaa esimerkiksi keskittyä muihin asioihin, kuten työhön ja harrastuksiin, osalla on taustalla rankkojakin lapsuuden kokemuksia, Anna-Sofia kertoo.
 Sterilisaation ikäraja alas?
 Antero Säämäki, 53, ajaa sisukkaasti sterilisaation ikärajan laskemista.
 Suomessa sterilisaation voi  lain mukaan  saada, kun täyttää 30 vuotta tai kun on synnyttänyt kolme lasta.
 Jo vuonna 2016 Antero otti yhteyttä kaikkiin kansanedustajiin steriloimislain muuttamisen tiimoilta. Seuraavana vuonna hän laati kansalaisaloitteen sterilisaation ikärajan laskemisesta.
 Se sai puolessa vuodessa 2723 allekirjoitusta vaaditun 50 000:n sijaan.
 Anteron mukaan keskustelua ei juurikaan syntynyt, ja vain kaksi kansanedustajaa kertoi vastustavansa ikärajan laskua.
 Hän on pettynyt, muttei aio antaa periksi.
 Lastenhoito on raskasta
 Antero tiesi jo 13-vuotiaana, ettei halua omia lapsia.
 Perheeseen syntyi 1960-luvulla neljä lasta viiden vuoden aikana ja viides, pikkuveli, Anteron ollessa 12-vuotias.
 Antero näki, miten raskasta lastenhoito oli.
 Parikymmentä vuotta sitten hän tapasi tulevan vaimonsa Christan, kuusilapsisen perheen vanhimman. Kävi ilmi, että Christakin oli päättänyt jo 12-vuotiaana pikkusisaruksia hoitaessaan, ettei halua lapsia. Ennen avioitumista Anterolle tehtiin sterilisaatio.
 Kumpikaan ei ole katunut päätöstä.
 Christa ja Antero Säämäki eivät ole katuneet, että valitsivat lapsettomuuden. Säämäkien albumi
 Kun Antero kertoi äidilleen, ettei hanki lapsia vaimonsa kanssa, äiti vastasi näin:
 – Paljolta säästyy, kun ei ole lapsia. Lastenhoito on raskasta työtä.
 Nykyään Säämäen pariskunta kuuluu  Vapaaehtoisesti lapsettomat ry :hyn. Yhdistyksen tavoitteena on saada steriloimisen ikäraja laskettua 25 vuoteen. Se on käytäntö muissa Pohjoismaissa Tanskaa lukuun ottamatta. Siellä steriloinnin voi saada jo 18-vuotiaana kuuden kuukauden harkinta-ajan jälkeen ja 25-vuotiaana ilman harkinta-aikaa.
 Väestökato ei ole ongelma
 Anteron mielestä asia on vaiettu kuoliaaksi.
 – Vapaaehtoisesta lapsettomuudesta puhutaan paljon, mutta steriloimislaista ei juurikaan keskustella. Kun syntyvyys on alhaalla, asiaa ei uskalleta ottaa puheeksi, hän arvelee.
 Väestökatoa Antero Säämäki ei pidä ongelmana.
 – Suomeen tulee lisää maahanmuuttajia, joista pitää saada veronmaksajia. Pitää vähentää syrjäytymistä, tehostaa opiskelua, nostaa eläkeikää, purkaa byrokratiaa ja normeja. Esimerkiksi vanhuksen omaisuuden voisi käyttää hänen hoitoonsa, Säämäki visioi.
 Ellei sterilisaatio nouse kevään vaaleissa agendalle, hänellä on jo uusi, tiukempi hahmotelma uudeksi kansalaisaloitteeksi: Tanskan malli, eli 18 vuoden ikäraja puolen vuoden harkinnalla.
 Perjantai: Miksi en halua omia lapsia? Vapaaehtoisesti lapseton pariskunta Anna-Sofia Nieminen ja Niku Hooli sekä sterilisaation ikärajan laskemista ajava Antero Säämäki. Perjantai-dokkari: Multa puuttuu äitigeeni. Yle Areena ja TV1, Ensi-esitys pe klo 21.05, uusinnat su klo 15.05 ja ti klo 23.20.
 Lue lisää:
 Steriloimislaki löytyy  täältä .
 Syntyvyys laski alemmas kuin koko mittaushistorian aikana – Väestöliitto: Naiset havahtuvat lastenhankintaan vasta, kun on liian myöhäistä
 Tuore tutkimus: Lasten hankkiminen ja naimisiinmeno eivät enää kiinnosta nuoria aikuisia
 Toimittajalta: Lapsettomana pysyttelevä nainen herättää raivoa
 Nämä miehet eivät halua lapsia vaikka heitä painostetaan – "Minä olisin ihan hirveä isä"
 Nämä naiset eivät tee lapsia, koska haluavat pelastaa maapallon – “En synnytä yhtään kuluttajaa lisää”
 Maria tiesi jo 10-vuotiaana, ettei halua lapsia – joutui odottamaan sterilisaatiota 20 vuotta ja pitää siksi Suomea takapajulana
 Suomi vuonna 2017: Kun nainen haluaa sterilisaation, mieheltä pyydetään suostumus – kolme tarinaa

Lastenhoito on raskasta työtä, haluan tehdä elämässä muita asioita - vapaaehtoisesti lapsettomilla on monta syytä valintaansa


Summary: Poliisilla ei ole tarkkaa tietoa siitä missä henkilöt ovat. Osa on voitu poistaa Suomesta, tai he ovat poistuneet itse.

Keskusrikospoliisi on tehnyt kielteisen turvapaikkapäätöksen saaneiden riskiarvioita syksystä 2017. Toistaiseksi riskiarvio on tehty yli 9 000 henkilölle.
 Riskiarvion tarkoitus on seuloa ihmisten joukosta ne, joilla KRP arvioi olevan "potentiaalia syyllistyä Suomessa vakaviin rikoksiin". Tällaiset henkilöt pyritään poistamaan maasta ensimmäisinä.
 Näitä riskihenkilöitä on yli 9 000 henkilön joukosta löytynyt KRP:n mukaan toistaiseksi yli 200.
 Riskiarvio tehdään rikoshistorian perusteella. Mainitut 200 henkilöä ovat olleet Suomessa epäiltynä rikoksista, tai sitten heidän epäillään "aiheuttavan uhkaa kansalliselle turvallisuudelle".
 Riskiarvioinnissa vaikuttaa rikosten toistuvuus ja vakavuus. Rikosepäily ei välttämättä vie henkilön nimeä maasta poistoissa priorisoitavien listalle, jos kyse on esimerkiksi yksittäisestä huumausaineen käyttörikoksesta.
 – Kokonaisuus ratkaisee. Toki henkeen ja terveyteen kohdistuvat rikokset voivat perusmuotoisenakin johtaa priorisointiin, kertoo rikostarkastaja  Ritva Elomaa  Keskusrikospoliisista.
 KRP:llä ei kuitenkaan ole tilastoitua jaottelua siitä, mistä rikoksista henkilöitä epäillään.
 Ongelma: Henkilöiden sijainnista ei ole varmaa tietoa
 Riskiksi arvioitujen henkilöiden lukumäärä Suomessa voi kuitenkin olla pienempi kuin ilmoitettu 200.
 Tämä johtuu siitä, että osa riskiksi arvioiduista henkilöistä on jo poistettu maasta. Poliisihallituksella ei ole tarkkaa listaa priorisoiduksi esitettyjen tilanteesta, sillä tilanne elää päivittäin.
 – Henkilöt pitäisi nimi nimeltä käydä läpi ja katsoa ketkä on onnistuttu poistamaan, sanoo poliisihallituksen poliisitarkastaja  Mia Poutanen .
 Riskiksi arvioitu henkilö voi myös poistua Suomesta omin voimin, milloin asiasta ei jää poliisille merkintää.
 Poliisi pyrkii ennaltaehkäisemään henkilöiden katoamista sulkemalla heidät säilöönottokeskukseen odottamaan maastapoistoa. Rikosten vuoksi vankilaan suljetut pyritään poistamaan maasta vankilatuomion istuttuaan.
 – Vakavia rikoksia tehneet henkilöt ovat yleensä vankilassa ja maasta poistaminen tapahtuu, kun tuomio on suoritettu, Poutanen sanoo.
 Osa henkilöistä on myös saattanut tehdä uuden turvapaikkahakemuksen, mitä mahdolliset rikokset eivät estä. Heitä ei voi poistaa maasta niin kauan kuin turvapaikkaprosessi on kesken.
 Turvapaikanhakijat vain osa maasta poistettavista rikollisista
 Kun KRP havaitsee joukosta mahdollisen riskihenkilön, henkilön maastapoistoa esitetään poliisilaitokselle, jonka alueella henkilö asuu. Paikallinen poliisi vastaa henkilön maasta poistosta. Paikallinen poliisi myös viime kädessä päättää missä järjestyksessä henkilöitä pyritään poistamaan maasta.
 Kielteisen turvapaikkapäätöksen saaneet ovat kuitenkin vain osa kaikista ulkomaalaisista, jotka poliisi on päättänyt poistaa maasta. Esimerkiksi viime vuoden tammi-heinäkuun välillä  poliisi poisti maasta  noin 1200 henkilöä. Heistä lähes puolet oli virolaisia tai venäläisiä.
 Riskiksi arvioitujen kielteisen turvapaikkapäätöksen saaneita ei automaattisesti priorisoida muiden rikoksia tehneiden ulkomaalaisten edelle.
 – Tapon tehnyt turvapaikanhakija ja tapon perusteella karkotuspäätöksen saanut ulkomaalainen ovat nähdäkseni aika lailla samalla viivalla palautuspäätöksiä priorisoitaessa. Meidän näkökulmasta tärkeää on priorisoida vaaralliset, ovat he sitten saaneet päätöksen maasta poistosta millä lailla tahansa, sanoo poliisitarkastaja Poutanen.
 Riskiarvioiden taustalla Turun puukotusisku
 Hallituksen päätös riskiarvioiden tekemisestä oli reaktio Turun puukotusiskuun.
 Kahdesta terroristisessa tarkoituksessa tehdystä murhasta tuomittu  Abderrahman Bouanane  oli kielteisen päätöksen saanut turvapaikanhakija.
 Lue myös:
 Turvapaikanhakija epäiltynä vuosittain yli sadassa seksuaalirikoksessa – tältä näyttävät tilastot

KRP tehnyt riskiarvion 9 000 kielteisen päätöksen saaneesta turvapaikanhakijasta – yli 200 arvioitu mahdollisesti vaarallisiksi


Summary: Kirahvin pituinen Deep Blue on suurin tunnettu elossa oleva valkohai. Sen uskotaan olevan 50-vuotias.

Havaijilla asuva valokuvaaja Kimberly Jeffries koki elämänsä yllätyksen sukeltaessaan O'ahu-saaren lähivesillä.
 Jeffries oli sukeltanut kuvaamaan meressä kelluvaa kuollutta kaskelottia, kun hänet yllätti kuusi metriä pitkä ja kaksi ja puoli tonnia painava valkohai.
 Odottamaton vieras on nimeltään Deep Blue ja se on suurin tunnettu elossa oleva valkohai.
 – Uskoin sydämeni räjähtävän, Jeffries kertoo  BBC:n haastattelussa .
 50-vuotias Deep Blue ei ollut Jeffriesin mukaan kuitenkaan vaarallinen, sillä kaskelotin ruumis tarjosi sille enemmän kuin tarpeeksi syötävää.
 Valkohait eivät saalista ihmisiä, vaikka niiden tiedetäänkin tappaneen ainakin 74 ihmistä. Valkohait purevat asioita tunnistaakseen, mitä ne ovat.
 @JuanSharks/@OceanRamsey/Juan Oliphant/oneoceandiving.com
 Jättiläishaita olikin kaksi
 Jeffries kertoi jälkeenpäin sosiaalisen median kautta, että kuvissa näkyykin kaksi eri haiyksilöä.
 Toinen niistä on Deep Blue ja toinen vielä toistaiseksi tuntematon yhtä kookas yksilö.
 Jeffies kertoo tekevänsä tutkijoiden kanssa töitä myös toisen hain tunnistamiseksi.
 Aiheesta muualla:
 BBC: Great white shark photo: I swam with 'world's biggest'

Katso kuvat maailman suurimmasta valkohaista, joka yllätti havaijilaissukeltajan


Summary: Epäillyistä oli tullut vihje ja he olivat valmiiksi poliisin tarkkailussa.

Koruliikemurtoa kauppakeskus Jumboon oli suunniteltu ainakin toista kuukautta, kertoo Itä-Uudenmaan poliisi.
 Poliisi sai valmiiksi esitutkinnan Laatukoru-liikkeen murrosta, joka tapahtui lokakuun lopussa Jumbossa Vantaalla.  Koruliikkeeseen oli päästy laskeutumalla kattoikkunan kautta sisään kauppakeskukseen  ja rikkomalla liikkeen ikkuna. Liikkeestä oli viety koruja ja kelloja noin 800 000 euron arvosta.
 Murrosta epäillään kolmea miestä, jotka poliisi otti kiinni asunnosta Vantaalta vain noin kahdeksan tuntia teon jälkeen. Anastettu omaisuus löytyi samasta huoneistosta.
 Esitutkinnassa on selvinnyt, että kolmikko suunnitteli tekoa ainakin syyskuun puolivälistä lähtien. Poliisin mukaan kolmikko oli kartoittanut sopivaa tekopaikkaa ja hankkinut tarvittavia varusteita.
 – Ne ovat kolme henkilöä, jotka olivat olleet poliisin tarkkailun ja seurannan kohteena syyskuun puolivälistä lähtien, sanoo rikoskomisario Mikko Minkkinen Itä-Uudenmaan poliisista.
 Minkkisen mukaan epäiltyjen jäljille päästiin nopeasti tutkintatyön ansiosta. Apua saatiin Helsingin poliisilaitokselta, joka oli tarkkaillut kyseisiä henkilöitä Virosta tulleen vihjeen perusteella.
 Kiinniotetut miehet ovat vangittuina todennäköisin syin epäiltynä törkeästä varkaudesta. Heidän epäillään osallistuneen murron suunnitteluun ja toteuttamiseen. Seuraavaksi juttu etenee syyteharkintaan Itä-Uudenmaan syyttäjänvirastoon.
 Heti murron jälkeen otettiin kiinni myös neljäs mies. Hänet päästettiin kuitenkin pian vapaaksi, eikä poliisi epäile häntä Jumbon tapauksessa.
 Lue lisää:
 Varkaat laskeutuivat köysillä koruliikkeeseen – saaliiksi Jumbosta koruja ja muita arvoesineitä peräti 800 000 eurolla
 Vantaan Jumbon kultasepänliikkeeseen murtautuneet otettu kiinni
 Kahden varkaan isku kulta- ja kellosepänliikkeeseen Vantaan Jumbossa kesti vain kaksi minuuttia – Poliisi: saalis satoja tuhansia euroja

Poliisin esitutkinta valmistui: Vantaan Jumbon koruliikemurtoa oli suunniteltu yli kuukausi


Summary: Sisäministeri Kai Mykkäsen mukaan Oulun erityistuki on tarpeen, vaikka ongelmia on muuallakin.

Tästä on kyse Oulu on noussut esille lapsiin kohdistuneiden seksuaalirikosepäilyjen vuoksi. Tilastojen valossa Oulu ei kuitenkaan poikkea muista kaupungeista seksuaalirikosten määrien osalta. Tilastoista poikkeaa Helsinki, jossa yli puolet ilmoitetuista raiskauksista on ulkomaalaisten tekemiä Oululle on luvassa miljoonapotti seksuaalirikostapausten jälkihoitoon.
 Oulussa esille tulleet lasten seksuaaliset hyväksikäyttöepäilyt ovat luoneet mielikuvaa, että Oulussa kyseisiä rikoksia tapahtuisi erityisen paljon. Poliisin tuoreiden tilastojen mukaan tämä ei kuitenkaan pidä paikkaansa. Tilastojen valossa Oulu ei juuri poikkea muista isoista kaupungeista seksuaalirikollisuuden osalta.
 Poliisihallituksen poliisitarkastaja  Pekka Heikkinen  vahvistaa tilastoista ilmikäyvän asian.
 – Oulu ei poikkea valtakunnallisesti muista kaupungeista, eikä tilastoista löydy piikkiä, joka selittäisi ilmitulleet seksuaalirikosepäilyt.
 Poliisin ennakkotilastojen mukaan seksuaalirikosten määrä on Suomessa kasvussa.
 Oulu on saamassa hallitukselta 1–2 miljoonan euron tukipaketin seksuaalirikostapausten jälkihoitoon. Timo Heikkala / Lehtikuva
 Oulussa poliisi kirjasi viime vuonna 99 alaikäisiin kohdistunutta seksuaalirikosilmoitusta. Vuonna 2017 vastaava luku oli 86.
 Esimerkiksi Helsingissä ja Tampereella rikosilmoitusten määrä on kasvanut Oulua nopeammin. Helsingissä ilmoitettiin 305 alaikäiseen kohdistuvaa seksuaalirikosepäilyä vuonna 2018, kun vuotta aiemmin vastaava luku oli 207. Tampereella vuonna 2018 tehtiin 102 rikosilmoitusta, kun vuonna 2017 kirjattiin 80 rikosilmoitusta.
 Poliisitarkastaja Pekka Heikkinen muistuttaa, että tilastoista ei käy ilmi tekijöiden tai uhrien määrä. Kyseessä ovat tehdyt rikosilmoitukset ja tutkintanimikkeet, joita voi yhdessä tapauksessa olla useita.
 Onko Oulun tuki perusteltua?
 Oulu on saamassa hallitukselta 1–2 miljoonan euron tukipaketin seksuaalirikostapausten jälkihoitoon. Sisäministeri Kai Mykkäsen (kok.) mukaan Oulu on oikeutettu tukeen, vaikka sen seksuaalirikosmäärät eivät poikkea muista isoista kaupungeista.
 Mykkänen pitää Oulussa ilmitullutta vyyhtiä poikkeuksellisen pöyristyttävänä ja turvallisuuden tunteeseen iskevänä.
 – Emme voi osoittaa kylmyyttä oululaisille. On yhteinen asia, että turvallisuuden tunne pysyy hyvänä koko maassa ja sen vuoksi Oulua täytyy tukea erityisesti.
 Ministerin mukaan Oulussa tehtävä työ seksuaalirikollisuuden ennaltaehkäisemiksi palvelee myös muita kaupunkeja.
 Helsinki nousee esille raiskaustilastoissa
 Poliisihallituksen tilastojen mukaan viime vuonna Oulussa lapsen seksuaalisista hyväksikäyttötapauksista viidennes oli ulkomaalaistaustaisten henkilöiden tekemiä. Määrä on noussut parissa vuodessa, mutta edelleenkään Oulu ei tilastollisesti poikkea muista alueista.
 Sen sijaan tilastoista käy ilmi, että Helsingin poliisilaitoksen alueella ilmoitetuista raiskauksista yli puolessa epäillään ulkomaalaistaustaista henkilöä.
 Seksuaalirikokset keskittyvät Suomessa isoihin kaupunkeihin ja etenkin Helsinkiin.  Yle
 Pekka Heikkisen mukaan asiaa olisi syytä tutkia enemmän.
 – Julkisessa keskustelussa on tuotu esille, että ulkomaalaisten osalta kynnys tehdä ilmoitus olisi matalampi, mutta faktaa tästä ei ole olemassa.
 Seksuaalirikoksissa korostuu, että tekijänä on yleensä uhrille ennalta tuttu henkilö, mutta erinäisten syiden vuoksi niistä ei koskaan tehdä ilmoituksia. Nämä tapaukset eivät näy myöskään tilastoissa.
 Seksuaalirikokset keskittyvät Suomessa isoihin kaupunkeihin ja etenkin Helsinkiin, jossa on paljon ulkomaalaisia ja vilkas ravintolaelämä.
 – Ravintolasta lähdetään jatkoille pitämään hauskaa, ja ei-sana ei olekaan kaikille ei. Näistä näitä tapauksia syntyy, poliisitarkastaja Heikkinen arvioi.
 Heikkisen mukaan Helsingin poliisilla on kädet täynnä töitä seksuaalirikosten kanssa, mikä on hyvin huolestuttavaa.
 Sisäministeri Kai Mykkästä Helsingin kasvaneet seksuaalirikosluvut eivät yllättäneet.
 – Kasvuluvuissa voi näkyä myös se, että ilmoituskynnys on viime vuosina madaltunut ja se on hyvä asia.
 Mikä nosti Oulun esille?
 Mutta miksi Oulun seksuaalirikostapaukset nousivat esille, vaikka samankaltaista rikollisuutta tapahtuu ympäri Suomea?
 Pekka Heikkisen mukaan asiaa selittää osaltaan se, että Oulussa hyväksikäyttöepäilyt tulivat ilmi ryppäänä. Lisäksi yhteen tapauksista epäillään liittyvän useita tekijöitä, mikä tekee teosta erityisen törkeän, Heikkinen muistuttaa.
 Hänen mukaan poliisilla on tälläkin hetkellä ympäri Suomea useita seksuaalirikoksia tutkinnassa, mutta Oulun kaltaisia ryppäitä ei toistaiseksi ole tiedossa.
 – Osa tutkinnassa olevista tapauksista on sellaisia, että ne voivat laajeta.
 Oulun tapaukset ovat nousseet esille osittain poliisin aktiivisen tiedottamisen ansiosta. Sitä ennen niitä on kuitenkin ehditty puida laajalti sosiaalisessa mediassa.
 Heikkinen sanoo, että lähtökohtaisesti poliisi tiedottaa sen takia, että se edistäisi jollakin tavalla rikosten selvittämistä ja epäiltyjen kiinni saamista, mutta syitä voi olla myös muita.
 – Monesti lähtee kaikennäköisiä huhuja liikkeelle, ja nopea viestintä katkaisee niiltä siipiä, arvioi poliisitarkastaja Pekka Heikkinen.

Oulu ei poikkea seksuaalirikosten osalta muista kaupungeista – Katso taulukosta oman kuntasi tilanne